text:
Ауылда төп килем сығанағы – ярҙамсы хужалыҡ
Ауыл халҡын эш менән тәьмин итеү бөгөн халыҡ мәшғүллегенә булышлыҡ итеү буйынса координацион совет ултырышының төп темаһына әйләнде. Республика халҡының 40 проценты ауыл ерендә йәшәүе берәүгә лә сер түгел. Шуға күрә төбәк именлеге ауыл кешеһе килеме күләменә лә бәйле. Быйылғы йылға республика менән билдәләнгән өҫтөнлөклө мәсьәләләрҙең береһе - ауыл халҡын эш менән тәьмин итеүгә булышлыҡ итеү. Шәхси ярҙамсы хужалыҡтарҙы үҫтереүгә ныҡлы иғтибар биреләсәк. Хеҙмәт һәм халыҡты социаль яҡлау министры урынбаҫары Марат Шәйхуллов координацион комитетта ҡатнашыусыларҙы республика хеҙмәт баҙарындағы хәлдәр менән таныштырҙы. Көрсөккә ҡарамаҫтан, ауыл ерендә эшһеҙлек күрһәткесен 1,95 процент кимәлендә һаҡлап ҡалырға өлгәшкәндәр. Хәҙерге ваҡытта республика хеҙмәт баҙарындағы көсөргәнешлекте бөтөрөү өсөн ике программаны ғәмәлгә ашыра. 2009 йыл йомғаҡтары буйынса беренсе федераль программа нигеҙендә генә 14 мең граждан эшкә урынлаштырылған. Өҫтәмә сараларҙы тормошҡа ашырыуға 791 миллион һум бүленгән, шул иҫәптән республика бюджетынан – 39 миллион һумдан ашыу.
Был программаларҙың бер йүнәлеше – эштән ҡыҫҡартылыу алдында торған граждандарҙы, эш урынын һаҡлап, йәмәғәт эштәренә йәлеп итеү. Ултырышта был йүнәлеш арҡаһында республика халҡының күбеһе предприятиеларында эш урынын һаҡлап ҡалыуға өлгәшеүен билдәләнеләр.
Хеҙмәт баҙарындағы көсөргәнешлекте кәметеүгә эшһеҙҙәргә дәүләттең үҙ эшен асырға ярҙам итеүе лә булышлыҡ итә. Бәләкәй бизнесын асыуға ярҙамды уҙған йылда 1159 граждан алған. 2010 йылда үҙ эшен башларға йыйынған ауыл халҡы эшкә алған һәр эшсеһе өсөн өҫтәмә аҡсалата ярҙам ала башлаясаҡ. Бер кеше башына – 58,8 мең һум.
Эш менән тәьмин итеүгә булышлыҡ итеүсе программаның яңы йүнәлештәренең береһе булып уҙған йылда инвалидтарҙы эшкә урынлаштырыуға ярҙам итеү торҙо. Махсус йыһазландырылған эш урындарына былтыр 204 инвалид урынлаштырылған, шуларҙың 94-е – ауылда.
Ултырышта хеҙмәт баҙарындағы көсөргәнешлекте кәметеүгә йүнәлтелгән саралар тикшерелде. Ауыл ерендә был шәхси ярҙамсы хужалыҡтарға ярҙам итеү һәм ауыл халҡы етештергән продукцияны һатыуҙы ойоштороу. Был турала Ауыл хужалығы министры урынбаҫары Николай Коваленко һөйләне.
Ауылда төп килем сығанағы бөгөн – шәхси ярҙамсы хужалыҡта етештерелгәнде реализациялау. Улар республикала яҡынса 580 мең иҫәпләнә. Хужалыҡтарҙың 160 мең гектарға яҡын ере бар. Республикала дөйөм ауыл хужалығы продукцияһының 60 проценты тап уларҙыҡы. Улар иҫәбендә Башҡортостанда үҫтерелгән картуфтың 94 проценты, 74 процент йәшелсә, 69 процент һөт, 71 процент ит. Белгестәр иҫәпләүе буйынса, шәхси хужалыҡта етештерелгән продукцияны һатыуҙан килгән килем айына бер ғаиләгә ете меңдән тура килә.
Уҙған йылда республика етәкселеге менән ауыл халҡына ярҙам итеү йәһәтенән күп нәмә эшләнгән. “2012 йылға тиклем ауылдың социаль үҫеше” программаһы нигеҙендә 2009 йылда ауылда 120 мең квадрат метр торлаҡ төҙөлгән, урамдан 123 километр газ үткәргестәр, 65 километр һыу үткәргестәр һуҙылған.
282,3 миллион һумға 12 мең кредит бирелгән. Кредиттың процент ставкаларын ҡаплауға түләнгән субсидиялар күләме 137 миллионға еткән. Шәхси ихаталарҙа хеҙмәтте еңеләйтеү өсөн техниканы әүҙем ҡулланалар. Уҙған йылда ғына ауыл халҡы трактор паркын 278 берәмеккә арттырған. Был ярҙамсы хужалыҡтың тейешле потенциалы булыуы тураһында һөйләй.
Уларҙың артабанғы үҫешен булдырыу өсөн халыҡтан етештергән продукцияһын һатып алыуҙы ойоштороу мөһим. Әле Ауыл хужалығы министрлығы 2010-2012 йылдарға иҫәпләнгән шәхси ярҙамсы хужалыҡтарҙы үҫтереү буйынса республика программаһын әҙерләй. Унда халыҡтан һөт йыйып алыуҙы ойоштороу, уларҙы сифатлы орлоҡ материалдары, мал аҙығы менән тәьмин итеү кеүек һорауҙар хәл ителәсәк. Программа сиктәрендә йәнә тоҡом малы, ҡорт күстәрен, ауыл хужалығы өсөн кәрәкле техниканы һатып алыуҙы субсидиялау кеүек мәсьәләләр ҙә ҡараласаҡ. Өҫтәмә рәүештә даими ауыл хужалығы йәрминкәләре лә ойоштороласаҡ. Программаны республика Хөкүмәте февралдә үк әҙерләп бөтөргә йыйына.
Ултырышта шәхси ярҙамсы хужалыҡтарҙы теркәү мәсьәләһен дә күтәрҙеләр. Бөгөнгә хужалыҡтарҙы теркәүҙе урындағы үҙидара органдары алып бара һәм хужалыҡ китаптарында күрһәтергә тейеш.


c: text/html

text:
Республикала туризм индустрияһын үҫтереү мәсьәләләре тикшерелде
Башҡортостан Республикаһы Президентының БР Дәүләт Йыйылышы-Ҡоролтайға “Башҡортостанды артабан модернизациялау: ХХI быуатта именлеккә һәм сәскә атыуға илтеүсе юл” (Республикалағы хәл һәм 2010 йылда уны үҫтереүҙең төп йүнәлештәре тураһында) Мөрәжәғәтнамәһендә Башҡортостан Республикаһында туризм индустрияһын артабан үҫтереү буйынса бурыстар ҡуйылған. Дәүләт Йыйылышының Мәғариф, фән, мәҙәниәт, спорт һәм йәштәр эштәре буйынса комитеты, БР Йәштәр сәйәсәте, спорт һәм туризм министрлығы һәм Дәүләт Йыйылышы ҡарамағындағы Йәштәр йәмәғәт палатаһы тарафынан ойошторолған “түңәрәк өҫтәл” ошо мәсьәләгә арналды.
БР Дәүләт Йыйылышы Йортонда үткәрелгән «түңәрәк өҫтәл» эшендә республика парламенты һәм министрлыҡ, йәштәр палатаһы, юғары уҡыу йорттары һәм туристик фирмалар вәкилдәре ҡатнашты.
Улар, бөгөн был өлкәлә туризм индустрияһы предприятиеларының Башҡортостан туристик продуктын ойоштороу һәм уны баҙарға сығарыу буйынса тырышлыҡтарын туплау етерлек кимәлдә түгел, тигән һығымтаға килде. Булған проблемаларҙы хәл итеү өсөн республикалағы туризм тармағының бөгөнгө хәленә һәм норматив-хоҡуҡи базаһына комплекслы анализ үткәрергә, туроператорҙар, турагентлыҡтар, әүҙем һәм экстремаль ял федерациялары, хеҙмәтләндереү өлкәһе предприятиелары һәм башҡа бизнес–структураларҙың үҙ-ара һөҙөмтәле хеҙмәттәшлек майҙанын булдырырға кәрәк.
«Түңәрәк өҫтәл» һөҙөмтәләре буйынса тәҡдимдәр ҡабул ителде.

robotstxt: allowed

filter: keep


text:
Ишкәксе Илья Первухин йәнә миҙалдар яуланы Фото: Дмитрий Слезин коллажы
Ишкәксе Илья Первухин йәнә миҙалдар яуланы
Ишкәксе Илья Первухин йәнә миҙалдар яуланы Фото: Дмитрий Слезин коллажы
ӨФӨ, 2015 йыл, 15 июнь. /«Башинформ» мәғлүмәт агентлығы, Дмитрий Слезин/.
Азербайжандың баш ҡалаһы Баҡыла I Европа уйындарының өсөнсө көнө бара.
Олимпия уйындары призерҙары рәсәйҙәр Алексей Коровашков менән Илья Первухин 1000 метр арауыҡта каноэла ишеү буйынса көмөш миҙалға лайыҡ булды. Илья Первухин бер юлы Башҡортостан һәм Тверь өлкәһе өсөн сығыш яһай.
Еңеүселәр — белорустар Андрей һәм Александр Богдановичтар, бронза миҙалды немецтар Петер Кретчмер һәм Михаэль Мюллер яуланы.


text:
Өфөнөң үҙ Бермуд өсмөйөшө бар
Өфөнөң үҙ Бермуд өсмөйөшө бар.
Тик был урын айырым географик төшөнсә түгел. Менделеев, Баҡалы һәм Кувыкин урамдары киҫелешендәге йорттоң бер подьезы 8 йыл дауамында һаман сафҡа тапшырылмаған. Ә Бермуд өсмөйөшөндә иһә йөҙҙәрсә миллион һум аҡса юғала. Зилирә Ғилманова был йорттан фатир һатып алып алданған хужаларҙың береһе генә. Бынан һигеҙ йыл самаһы элек миллиондарса һумлыҡ иғәнә индереп, Өфөгә күсеп ҡайтырға теләгән Зилирә Әхнәф ҡыҙы һаман да фатирлы булыу өмөтөн юғалтмай. Яңы төҙөлгән йортта яңы фатир алырға ниәтләүсләрҙең хәҙер фекере уртаҡ. Улар аҡсаларҙы төп төҙөүсө предприятие – Меркурий йәмғиәтенә бүләк иттек, тигән фекерҙә. Ә егерме дүрт ҡатлы йорттағы фатирҙар һаны йөҙгә яҡын. Йәшел сауҡалыҡ биҫтәһендәге был йорт янынан хәҙер уҙыуы ла ҡурҡыныс. Ваҡыты менән бейектән кирбестәр төшә, подьезд иһә асарбаҡтар үҙәгенә әйләнә. Килеп тыуған хәлдән ҡотолоу өсөн Меркурий йәмғиәтенә ошо йорт янынан тағы ла ер бүлеме бирәләр. Йәнәһе лә, был участкала төҙөлгән йорттағы фатирҙарҙы һатыуҙан алынған аҡса, тәүге подьезды төҙөү өсөн китәсәк. Тик, теләк кенә бойомға ашмай. Төҙөлөш ойошмаһы тағы ла бурысҡа бата. Дөрөҫөрәге, аҡса ла юҡ, фатирҙар ҙа төҙөлмәй. Төҙөлөш компанияһы хәҙер баш ҡала хакимиәте менән ҡуртым мөҙҙәтен оҙайтыу кәрәк, ти. Тик Өфө мэрияһы был теләктең бойомға ашмаясағын иҫкәртә. Ә тапшырылмаған фатир хужаларына иһә һалым органдарынан түләү ҡағыҙҙары ла килә башлаған.


text:
Төҙөлөш өлкәһендәге проблемаларға айырым иғтибар биреләсәк
Башҡортостан Республикаһы Президенты Рөстәм Хәмитовтың БР Профсоюздар федерацияһы менән осрашыуы ваҡытында төҙөлөш тармағы яҙмышы ла тикшерелде.
Халыҡ хужалығының бөтә тармаҡтарында кире сағылған иҡтисади көрсөк төҙөлөшкә лә ҡағылмай ҡалманы. Һәм 2008 йылға тиклем әүҙем үҫешкән тармаҡ аҫҡа тәгәрәне.
— Көрсөк ваҡытында беҙ өс меңгә яҡын ағзабыҙҙы юғалттыҡ, бөгөн 20 меңгә яҡын кеше тулы көскә эшләмәй – ҡыҫҡартылған эш аҙнаһы йәки ҡыҫҡартылған эш көнө режимында эшләй, — тине республика төҙөлөш һәм төҙөлөш материалдары сәнәғәте хеҙмәткәрҙәре профсоюзы рәйесе Павел Александров.
Һуңғы ваҡытта төҙөлөш өлкәһе хеҙмәткәрҙәренең дә эш хаҡы ныҡ ҡына кәмене. Әгәр 2008 йылда ул уртаса 14 – 17 мең һум тәшкил итһә, 2009 йылда иһә – 12 мең, ә хәҙер ете-туғыҙ мең һум кимәлендә. Өҫтәүенә эш хаҡын ике-өс айға тотҡарлау ғәҙәти күренешкә әйләнде.
Бөгөн республика төҙөүселәр профсоюзын борсоған икенсе бер проблема – тармаҡҡа сит илдәр эшсе көстәрен йәлеп итеү.
— Башҡа илдәрҙән ялланған эшселәр республикабыҙ халҡы эшләй алырлыҡ вакансияларҙы биләй, — тине Павел Александров. — Ә был эшһеҙлек менән былай ҙа яҡшынан булмаған хәлде тағы ла ҡатмарлаштыра.
Рөстәм Хәмитов әйтеүенсә, бөгөн төҙөлөш – халыҡ хужалығының иң ҡатмарлы тармаҡтарының береһе. Унда проблемалар күп булыу ғына түгел, “ҡараңғы урындар” ҙа байтаҡ. Әйтәйек, шул уҡ эш хаҡы менән барыһы ла шыма булмауы ихтимал.
— Һәр хәлдә республикала төҙөлөш өлкәһендәге проблемаларҙы хәл итеүгә айырыуса ҙур иғтибар биреләсәк, — тине Рөстәм Хәмитов. – Ә бөгөн тармаҡ алдында торған төп бурыс – торлаҡ төҙөлөшө күләмдәрен арттырыу. Ул беҙҙә йылына дүрт-биш миллион квадрат метрға етергә тейеш.


text:
Республика СНИЛС-ты тиҙ генә алырға мөмкин булған биш төбәк иҫәбенә инде
ӨФӨ, 2016 йыл, 17 октябрь. /«Башинформ» мәғлүмәт агентлығы, Галина Бахшиева/.
Хәҙер Башҡортостанда шәхси иҫәп карточкаһын (СНИЛС) реаль ваҡыт режимында алырға мөмкин.
Рәсәй Пенсия фондының республика бүлексәһе илдең тәүге биш пилот төбәге иҫәбендә реаль ваҡыт режимында граждандарҙы мотлаҡ пенсия страховкалауы системаһында теркәй башланы. Тәжрибәгә илдең бер нисә төбәге ҡушылған, улар араһында Мәскәү, Башҡортостан, Пенза өлкәһе бар.
Башҡортостанда мотлаҡ пенсия страховкалауы системаһында 5 миллиондан ашыу шәхси иҫәп карточкаһы асылған, уға 1 миллиондан ашыу пенсионер, 1,6 миллион эшләүсе граждан, шулай уҡ балалар, эшһеҙҙәр һәм башҡа төбәктәргә күсеп китеүселәр ингән.
Рәсәй Пенсия фонды республика бүлексәһенең матбуғат хеҙмәтендә аңлатыуҙарынса, әгәр быға тиклем СНИЛС алыу өсөн бер нисә көн талап ителһә, хәҙер иһә Рәсәй Пенсия фондының теләһә ҡайһы идаралығына мөрәжәғәт итеп, шәхесте раҫлаусы документты күрһәтеү һәм анкетаға ҡул ҡуйыу ҙа етә. Шунда уҡ мотлаҡ пенсия страховкалауы таныҡлығын алырға мөмкин.
Ун дүрт йәшкә тиклемге балаларға СНИЛС алыу өсөн тыуыу тураһында таныҡлыҡ һәм ата-әсәнең паспорты кәрәк.


text:
Башҡортостан Президенты Рәсәйҙә химияны үҫтереүҙең перспективалы юлын тәҡдим иттеФото: Олег Яровиков
Башҡортостан Президенты Рәсәйҙә химияны үҫтереүҙең перспективалы юлын тәҡдим итте
Башҡортостан Президенты Рәсәйҙә химияны үҫтереүҙең перспективалы юлын тәҡдим иттеФото: Олег Яровиков
Башҡортостан Президенты Рөстәм Хәмитов, Өфөлә беренсе «Ҙур химия» халыҡ-ара форумында сығыш яһап, Рәсәйҙә нефть һәм газ химияһын үҫтереүҙең перспективалы юлын тәҡдим итте. Ул ике төп мәсьәләне хәл итергә кәрәклеген билдәләй. Беренсенән, эшкәртеү пердприятиеларын сеймал менән етерлек күләмдә тәьмин итергә кәрәк, ә улар илебеҙ территорияһында төрлө ерҙә төрлө күләмдә тупланған. Икенсенән, Рөстәм Хәмитов фекеренсә, ваҡ химия компанияларына түгел, ә эреләренә таянырға кәрәк. Бар донъяла бөгөн ошондай тенденция күҙәтелә һәм ул үҙенең һөҙөмтәлелеген раҫлаған.
Башҡортостан Президенты билдәләүенсә, Рәсәй нефть химияһында хәлдәр яҡшынан түгел.
— Беҙҙең ил донъяла иң ҙур экспортлаусы иҫәпләнә, шул уҡ мәлдә ул полимерҙар кеүек нефть эшкәртеүҙән алынған юғары технологиялы продукттар баҙарының ни бары бер процентын биләй, — тине ул. — Шул уҡ ваҡытта үҙебеҙҙең нефть химияһы продукцияһының баҙары 30 проценттан ашыуға импорт иҫәбенә тәьмин ителә.
Башҡортостан Президенты Рәсәй Хөкүмәте рәйесе Владимир Путиндың, «сеймал һатабыҙ, унан һуң сит илдән үҙебеҙҙең сеймалдан етештерелгән әҙер продуктты һатып алабыҙ», тигән һүҙҙәрен хәтергә төшөрҙө.
Юғары кимәлдәге нефть химияһы продукцияһын етештереү өлөшөндә Рәсәй алдынғы донъя дәүләттәренән бер нисә тапҡырға ҡалыша. Йән башына этилен етештереү беҙҙә Көнбайыш Европаға ҡарағанда өс тапҡырға кәмерәк. Ә ПВХ буйынса беҙ дүрт тапҡырға артта ҡалғанбыҙ.
Шулай ҙа Рөстәм Хәмитов, был һандар нисек кенә насар булмаһын, уларҙа позитив һәм перспектива бар, тип иҫәпләй.
— Барыбыҙ ҙа түбән база эффекты хаҡында беләбеҙ, унан үҫеүе еңел, — тине Башҡортостан Президенты. — Беҙ аҙ етештереп тә, импортҡа күп оҙатабыҙ икән. тимәк, баҙар бар, оҙайлы сроклы һорау бар. Ә инвесторға ул етештерергә йыйынған продукцияға оҙайлы сроклы һорау булыуынан да мөһимерәк нимә бар?
Рөстәм Хәмитов әйтеүенсә, «Ҙур химия» беренсе халыҡ-ара форумын үткәреү майҙаны сифатында Өфөнөң һайланыуы осраҡлы түгел.
— Беҙгә тап Башҡортостандан ошондай майҙансыҡ кәрәк ине,— тине ул. — Беҙҙә химия производстволарына бай башҡа лайыҡлы ҡалалар һәм территориялар барҙыр, бәлки. Ләкин шуны аңларға кәрәк: Башҡортостан Рәсәй, совет химияһы пионеры булды. Һәм, һис шикһеҙ, был өҫтөнлөктө берәү ҙә бер ҡасан да онотмаясаҡ.


text:
Иртәгә хеҙмәт баҙарындағы һорау һәм тәҡдим мәсьәләләре буйынса ҡабул итеү ойошторола
27 сентябрҙә РФ Президентының Башҡортостан Республикаһындағы йәмәғәт ҡабул итеү бүлмәһендә хеҙмәт баҙарындағы һорау һәм тәҡдимдәр мәсьәләләре буйынса граждандар ҡабул итеү ойошторола.
Мөрәжәғәт итеүселәрҙе БР Хеҙмәт һәм халыҡты социаль яҡлау министрлығының Халыҡ мәшғүллеге дәүләт хеҙмәте идаралығы начальнигы урынбаҫары Ғәлийән Батраев ҡабул итәсәк.
Башлана — 10 сәғәттә.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Был аҙнала тәүге Бал йәрминкәһе Урал аръяғында үтәсәк
«Башҡортостан умартасылыҡ һәм апитерапия буйынса ғилми-тикшеренеү үҙәге» дәүләт учреждениеһы «Урал аръяғы балы» күргәҙмә-йәрминкәһен тәүгә уҙғарасаҡ. 16 сентябрҙә ул Хәйбулла районының Аҡъяр ауылында, 17 сентябрҙә Сибайҙа, 18 сентября Учалыла үтәсәк, тип хәбәр итә Башҡортостан Ауыл хужалығы министрлығының матбуғат хеҙмәте.
Быйыл беренсе Бал йәрминкәһе яңыраҡ Өфөнөң Совет районында үтте. Уны ойоштороусылар араһында Башҡортостан умартасылыҡ һәм апитерапия буйынса ғилми-тикшеренеү үҙәге лә булды.


text:
Башҡортостанда тыуымдың кәмеүе теркәлгән
— Тыуымдың кәмеүе хәүеф тыуҙыра: ағымдағы йылдың тәүге ярты йыллығында яңы тыуған сабыйҙар һаны 200 кешегә кәмегән, — тине шаршамбы, 28 августа, БР Хөкүмәте ултырышында Башҡортостан Президенты Рөстәм Хәмитов. – Үткән йыл менән сағыштырғанда, үлем кимәле менән бәйле хәл насарыраҡ: үлем осраҡтары 700-гә тиерлек артҡан.
Шул уҡ ваҡытта, Президент һүҙҙәренсә, миграция ағымының артыуы күҙәтелә: һуңғы йылдар эсендә тәүгә республиканан ситкә китеүселәр һаны төбәккә килеүселәр һанынан 1,5 мең кешегә кәмерәк.
Башҡортостанстат мәғлүмәттәренә ярашлы, халыҡтың тәбиғи һәм миграцион ағымының дөйөм һөҙөмтәләре ғинуар-июнь айҙарында ыңғай булған һәм 2055 кешене тәшкил иткән.
Ярты йыл эсендә республикала 28 125 кеше тыған – 2012 йылдың ошо уҡ осоро менән сағыштырғанда, был 0,6 процентҡа кәмерәк. Тыуымдың артыуы Өфө, Күмертау, Нефтекама, Октябрьский, Стәрлетамаҡ ҡалаларында һәм 18 муниципаль районда теркәлгән. Үлем осраҡтары ғинуар-июнь айҙарында 2,2 процентҡа артҡан.
Башҡортостанда тыуым кимәле үлемдән 3,2 процентҡа юғарыраҡ (2012 йылдың ғинуар-июнь айҙарында 6,1 процентҡа юғарыраҡ булған). Дөйөм Рәсәй буйынса кире хәл күҙәтелә: үлем кимәле тыуымдан 5,9 процентҡа юғарыраҡ.
Волга буйы федераль округында халыҡтың тәбиғи артыуы биш төбәктә теркәлгән. Беренсе урында – Татарстан (3767 кеше), икенсе урында Башҡортостан (872 кеше) килә.


text:
Китапханалар системаһы директорҙары кәңәшмәһе
Бөтә Рәсәй китапханалар көнө алдынан, 26 майҙа, Өфөлә Башҡортостан китапханалар системалары директорҙарының йыллыҡ Республика кәңәшмәһе үткәрелә. Ул 2010-2014 йылдарға «Китапхана эшен үҫтереү» республика маҡсатлы программаһын һәм Башҡортостан Республикаһы Мәҙәниәт һәм милли сәйәсәт министрлығының 2010 йылға саралар планын тормошҡа ашырыу сиктәрендә үткәрелә.
Әхмәт-Зәки Вәлиди исемендәге БР Милли китапханаһы директоры урынбаҫары Рәзил Бикбулатов хәбәр итеүенсә, кәңәшмәлә республика китапхана учреждениеларының үҫеш перспективалары ҡараласаҡ һәм 2010 йылдың беренсе кварталындағы эшмәкәрлегенә йомғаҡ яһаласаҡ. Шулай уҡ китап фондтарын комплектлау, электрон мөхиттә китапхана технологияларын үҫтереү мәсьәләләре лә тикшереләсәк.
Бынан тыш, форум сиктәрендә Бөйөк Ватан һуғышында Еңеүҙең 65 йыллығына арналған «БР-ҙың иң яҡшы башҡорт китабы» IV Республика конкурсы, «БР-ҙың иң яҡшы китапхана сайты» I Республика конкурсы еңеүселәрен һәм дипломанттарын бүләкләү тантанаһы ла планлаштырылған.


text:
Мәскәүҙә Башҡортостан үҙенең инвестицион һәм иҡтисади мөмкинлектәре менән таныштырҙы
Мәскәүҙә, Ҡаҙағстан һәм Төркиәнең Рәсәйҙәге илселектәрендә, Башҡортостан үҙенең инвестицион һәм иҡтисади мөмкинлектәре менән таныштырҙы.
Башҡортостан исеменән республика Хөкүмәте Премьер-министры урынбаҫары Салауат Сәғитов, Өфө хакимиәте башлығы Ирек Ялалаов, БР Сауҙа-сәнәғәт палатаһы вице-президенты Павел Бармин һәм башҡа рәсми кешеләр сығыш яһаны.
14 майҙа Башҡортостан делегацияһы Ҡаҙағстан Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Галым Оразбаков, шулай уҡ Ҡаҙағстандың эшлекле даирәһе һәм киң мәғлүмәт саралары вәкилдәре менән осрашты. Осрашыу барышында ике республиканың артабан хеҙмәттәшлек итеү мөмкинлектәре тикшерелде. Атап әйткәндә, машиналар эшләү, нефть химияһы, ағас эшкәртеү, фармакология, туризм һәм иген эшкәртеү өлкәләрендә берлектә проекттарҙы тормошҡа ашырыу мәсьәләләре ҡаралды.
Бынан тыш, Галым Оразбаков Ҡаҙағстан ҡалалары менән Өфө араһында тура авиабәйләнеш булдырыу, шулай уҡ Астанала Башҡортостан Республикаһының сауҙа үҙәген асыу мөмкинлектәрен тикшерергә тәҡдим итте.
15 майҙа Башҡортостандың презентацияһы Төркиәнең Рәсәйҙәге илселегендә үтте. Республика делегацияһын Төркиә Республикаһының Рәсәй Федерацияһындағы Тулы хоҡуҡлы илсеһе Айдын Сезгин сәләмләне. Осрашыуҙа шулай уҡ Төркиәнең бәләкәй һәм урта эшҡыуарлыҡ вәкилдәре, ҙур предприятие етәкселәре, бизнес вәкилдәре ҡатнашты.
Осрашыу йомғаҡтары буйынса артабан хеҙмәттәшлек итеү мөмкинлектәрен тикшереү өсөн Төркиә Республикаһы делегацияһының Өфөгә визитын ойоштороу тураһында ҡарар ҡабул ителде, тип хәбәр ителә БР Хөкүмәте сайтында.


text:
Ил башлығы Дмитрий Медведев ошо турала бойроғон имзалаған.
Рәсми белдереү буйынса, генерал Рафаэль Диваев 2 аҙна элек ғариза биргән. Уның эш стажы ла тулған, пенсияға китер мәле лә еткән. Был турала барыһы ла һөлләһә лә, әлегә тиклем рәсми иғлан ителмәгәйне. Бөгөн Республика эске эштәр министрлығының рәсми вәкиле Руслан Шәрәфетдинов был турала рәсми белдерҙе. Бында бер ниндәй ҙә сәйәси уйындар юҡ, Рафаэл Үзбәк улы хаҡлы ялға китте тине ул.
Рафаэль Диваев эске эштәр министры вазифаһын 12 йыл биләне. Әлегә уны урынбаҫары Артур Әхмәтханов алмаштырған.


text:
Фото:
Башҡортостан Президенты Мәләүез тимер-бетон конструкциялар заводы эше менән танышты
Фото:
Мәләүез районы буйлап эш сәфәре барышында «Мәләүез тимер-бетон конструкциялар заводы» асыҡ акционерҙар йәмғиәтендә Рөстәм Хәмитов етештерелгән продукция күргәҙмәһен ҡараны (бында 200 самаһы төрҙәге изделие әҙерләнә), заводтың һаулыҡ һаҡлау пунктында булды.
Предприятие – 1957 йылдан, «Мәләүез тимер-бетон конструкциялар заводы» асыҡ акционерҙар йәмғиәте булараҡ 1992 йылдан эшләп килә. Бында төҙөлөштә ҡулланыу өсөн бетондан изделиелар етештерелә, һатыу өсөн дә бетон етештереү ойошторолған. Предприятие ҡеүәте – йылына 166,2 мең кубометр тимер-бетон изделиелар. Етештереү ҡеүәтенең тәьмин ителеше 97,1 процент тәшкил итә. 2011 йылдың тәүге ярты йыллығына производствоға 33,6 миллион һум (пландың 44,2 проценты) инвестицияланған. Заводта 800-ҙән ашыу кеше эшләй. Ағымдағы йылдың беренсе ярты йыллығы һөҙөмтәләре буйынса предприятиела уртаса эш хаҡы 13900 һум тәшкил иткән.
Завод продукцияһы бөтә Рәсәйҙә, Сочиҙа төҙөлгән олимпиада объекттарын һәм тимер юлдарҙы электрлаштырыу өсөн һатыла. Предприятиеның төп проблемаһы — әҙер продукцияны тейәп ебәреү өсөн тимер юл вагондарының етмәүе.


text:
Рәсәй гимны дәүләт байрамдары көндәрендә тантаналы бөтә мәктәп линейкаларын асасаҡ
Рәсәй Дәүләт гимны яңы уҡыу йылы башының тәүге дәресе алдынан, шулай уҡ дәүләт һәм муниципаль байрамдарға арналған тантаналы саралар барышында, милекселек формаһына ҡарамаҫтан, бөтә дөйөм белем биреү һәм һөнәри белем биреү ойошмаларында башҡарыласаҡ. Дәүләт флагы һәм гимны тураһында закондар статьяларына үҙгәрештәр индереү тураһындағы был закон проектын Думаға Рәсәй Президенты Владимир Путин индерҙе.
Проект мәғариф өлкәһендә дәүләт сәйәсәтенең мөһим принциптарының береһе – гражданлыҡ һәм ватансылыҡ тәрбиәләүҙе – тормошҡа ашырыуға йүнәлтелгән.
Төҙәтмәләр шулай уҡ, ниндәй милекселек формаһына ҡарауына ҡарамаҫтан, дөйөм белем биреү ойошмалары биналарында Рәсәй Федерацияһы Дәүләт флагы даими эленеп торорға тейешлеген билдәләй. Белем биреү учреждениеларында күп кеше ҡатнашлығында уҙғарылған саралар (шул иҫәптән спорт һәм физик сәләмәтләндереү) барышында Дәүләт флагын күтәрәсәктәр.
Бынан тыш, әгәр әлеге ваҡытта һәйкәлдәр һәм иҫтәлекле билдәләрҙе асҡан саҡта, шулай уҡ дәүләт байрамдарына арналған тантаналы йыйылыштарҙы асҡан һәм япҡан ваҡытта Рәсәй Федерацияһының Дәүләт гимнын башҡарыу теләк буйынса ғына үтәлһә, закон проекты бындай осраҡтарҙа был талаптың мотлаҡ үтәлешен талап итә.


text:
Өфө ҡыҙы «Рәсәйҙең иң сибәр стюардессаһы-2015» исеменә дәғүә итә Фото: конкурстың рәсми сайтынан
Өфө ҡыҙы «Рәсәйҙең иң сибәр стюардессаһы-2015» исеменә дәғүә итә
Өфө ҡыҙы «Рәсәйҙең иң сибәр стюардессаһы-2015» исеменә дәғүә итә Фото: конкурстың рәсми сайтынан
ӨФӨ, 2015 йыл, 5 ноябрь. /«Башинформ» мәғлүмәт агентлығы, Эльмира Сабирова/.
Өфөнән Лиана Попова «Рәсәйҙең иң сибәр стюардессаһы-2015» исеменә дәғүә итә. Башҡорт дәүләт университетының башҡорт филологияһы һәм журналистика факультетын тамамлаған, хәҙер иһә «Аэрофлот» авиакомпанияһында стюардесса булып эшләгән ҡыҙ конкурстың финалына сыҡты. Бәйгелә ҡатнашыу өсөн меңгә яҡын ғариза килгән, шуларҙың 70-е һайлап алынған һәм 26-һы ғына финалға үткән.
Конкурстың рәсми сайтында хәбәр ителеүенсә, стюардессаларҙы тышҡы ҡиәфәтенә ҡарап ҡына баһаламағандар. Ҡыҙҙарға үҙ эшенең оҫтаһы булыуын күрһәтергә тура килгән. Бигерәк тә экстремаль хәлдәрҙә эш итеүгә ҙур иғтибар бирелгән. Ҡатнашыусылар инглиз телен, самолеттың авария-ҡотҡарыу ҡорамалдарын, тәүге медицина ярҙамы күрһәтә, һауа судноһы бортында сервисты ойоштора белеү буйынса тест үткән. Һуңғы әңгәмәләшеүҙә улар жюри ағзаларының төрлө һорауҙарына яуап биргән.
Эшендә генә түгел, ғаиләһендә лә бәхетле (ул тормош иптәше менән өс йәшлек ҡыҙ тәрбиәләй) Лиана Попова өсөн «Бәйләнештә» селтәрендә конкурстың рәсми битендә тауыш бирергә мөмкин.
«Рәсәйҙең иң сибәр стюардессалары-2015» бәйгеһенең финалы 26 ноябрҙә Мәскәүҙәге Мюзик-Холда уҙа.


text:
«Башҡортостан» ТРК-һы һәм «Транснефть — Урал» «МедиаТЭК» Бөтә Рәсәй конкурсында еңеү яуланы
ӨФӨ, 2015 йыл, 16 ноябрь. /«Башинформ» мәғлүмәт агентлығы, Ксения Калинина/.
«Башҡортостан» телерадиокомпанияһы һәм «Транснефть — Урал» акционерҙар йәмғиәте «МедиаТЭК» Беренсе Бөтә Рәсәй киң мәғлүмәт саралары, яғыулыҡ-энергетика компанияларының һәм төбәк хакимиәттәренең матбуғат хеҙмәте конкурсында еңеү яуланы. Конкурс ENES Энергия һөҙөмтәлелеге һәм электр энергетикаһын үҫтереү буйынса халыҡ-ара форум сиктәрендә уҙғарылды.
Интернетта асыҡ тауыш биреү һөҙөмтәләре буйынса «Башҡортостан» ТРК ДУП-һы «Фән 102. Газды нисек арзанайтырға?» проекты менән «Төбәктә яңы яғыулыҡ-энергетика комплексы технологиялары» номинацияһында өсөнсө урын алды. «Транснефть — Урал» акционерҙар йәмғиәте лә «Үҫеш менән йәштәр идара итә» проекты менән «Төбәктә яғыулыҡ-энергетика комплексы һөнәрҙәрен популярлаштырыу» номинацияһында өсөнсө урынға лайыҡ булды.
Еңеүселәр быйыл 19 -20 ноябрҙә ENES-2015 халыҡ-ара форумы сиктәрендә бүләкләнәсәк, тип билдәләнеләр төбәктең Сәнәғәт министрлығы ҡарамағындағы Энергияны һаҡлау һәм энергетик яҡтан һөҙөмтәле технологиялар буйынса республика ғилми үҙәгендә.
«Башинформ» агентлығы хәбәр иткәнсә, «МедиаТЭК» Бөтә Рәсәй конкурсының төбәк этабында жюри республика предприятие-ойошмаларының 14 проектын ҡараған. «Башҡортостан генерациялаусы компанияһы» яуаплылығы сикләнгән йәмғиәте, «Транснефть — Урал» акционерҙар йәмғиәте, «Башҡортостан электр селтәрҙәре компанияһы» асыҡ акционерҙар йәмғиәте һәм «Башҡортостан» ТРК ДУП-һы финалға сыҡҡан.


text:
Республика баш ҡалаһында Башҡортостандың иң яҡшы йәш эшҡыуарҙары тәбрикләнәсәк
23 ноябрҙә Өфөнөң Конгресс-холында йыл һайын бирелеүсе «Башҡортостан Республикаһының иң яҡшы йәш эшҡыуары» премияһын тапшырыу тантанаһы үтәсәк. Рәсәйҙең Башҡортостан Республикаһы буйынса Йәш эшҡыуарҙар ассоциацияһы уны икенсегә үткәрә.
Йыл һайын тапшырылыусы премияның төп маҡсаттары араһында – илдә йәштәр эшҡыуарлығын үҫтереү һәм ярҙам итеү; йәштәр эшҡыуарлығы ҡаҙаныштарын асыҡлау, дәртләндереү, пропагандалау; эшҡыуарлыҡ эшмәкәрлеге тәжрибәһен популярлаштырыу; йәмғиәттә эшҡыуарлыҡ эшмәкәрлеге хаҡында ыңғай фекер тыуҙырыу; эре һәм урта бизнес, киң йәмәғәтселек вәкилдәрен, потенциаль инвесторҙарҙы бәләкәй бизнес мөмкинлектәренә һәм проблемаларына йәлеп итеү.
— Иң яҡшы йәш эшҡыуарҙы билдәләү инициативалы йәш кешеләргә үҙ эштәрен булдырғанда үҙҙәрен ышаныслыраҡ тойорға ярҙам итәсәк. Сөнки улар алдында өлгө булырлыҡ лайыҡлы кешеләр сығыш яһаясаҡ, — тине «Башинформ» агентлығына Рәсәйҙең Башҡортостан Республикаһы буйынса Йәш эшҡыуарҙар ассоциацияһы рәйесе Илдар Сөйөшев.
Өҫтәп китәйек, эш программаһы «Йәштәр эшҡыуарлығы проблемалары һәм перспективалары» конференцияһын, «Тайм-менеджмент» һәм «Дәүләт һатып алыуҙары» семинарҙарын, «Кредитлау. Страховкалау. Хәүефһеҙлек» күргәҙмәһен, «Idea!» бизнес-проекттар йәрминкәһен үҙ эсенә ала.
Көндөң икенсе яртыһында йәш эшҡыуарҙарҙы бүләкләү тантанаһы һәм Рәсәй эстрадаһы йондоҙҙары концерты буласаҡ.
Конкурста ҡатнашыу өсөн заявкалар 1 ноябргә тиклем ҡабул ителә. Ойоштороу комитеты телефоны: (347) 299-11-00.


text:
Фәйзи Ғәскәров исемендәге бейеү ансамбле ҡарамағындағы студия йәш һәләттәрҙе көтә Фото: Олег Яровиков
Фәйзи Ғәскәров исемендәге бейеү ансамбле ҡарамағындағы студия йәш һәләттәрҙе көтә
Фәйзи Ғәскәров исемендәге бейеү ансамбле ҡарамағындағы студия йәш һәләттәрҙе көтә Фото: Олег Яровиков
ӨФӨ, 2015 йыл, 25 май. /«Башинформ» мәғлүмәт агентлығы, Ләйлә Аралбаева/.
Фәйзи Ғәскәров исемендәге дәүләт академия халыҡ бейеүҙәре ансамбле ҡарамағындағы балалар студияһы йәш һәләттәрҙе студияла шөғөлләнергә саҡыра. Беренсе тур 5 июндә киске сәғәт 6-нан 8-гә тиклем, икенсеһе 28 августа ошо уҡ ваҡытта була. Биш йәштән 12 йәшкәсә балалар ҡатнаша ала.
Белешмә өсөн телефондар: 276-34-89, 276-18-19.
Фәйзи Ғәскәров исемендәге дәүләт академия халыҡ бейеүҙәре ансамбле ҡарамағындағы балалар бейеү коллективы 2008 йылда ойошторолған. Ул республика һәм Рәсәй күләмендәге сараларҙа ҡатнашып, бөтә Рәсәй һәм халыҡ-ара конкурс лауреаттары исеменә лайыҡ булған. Студияла биш йәштән 17 йәшкәсә 200-ҙән ашыу бала шөғөлләнә. Дәрестәрҙе артистар һәм ансамбль ветерандары алып бара. Коллектив 40-тан ашыу төрлө бейеүҙәр башҡара.


text:
Башҡортостан аграрийҙары баҫыу эштәрен башланы
Башҡортостандың ете районы аграрийҙары дым ҡаплауға төштө. 17 апрелдә Әлшәй, Баҡалы, Благовар, Ғафури, Дыуан, Ҡыйғы һәм Стәрлетамаҡ райондарында тырматыуға сыҡтылар. Республика буйынса йәмғеһе 1600 гектарҙа дым ҡапланған. Ә был эште 1 млн 327 мең гектарҙа башҡарырға кәрәк.
Әйтергә кәрәк, был яҙғы баҫыу эштәренең тәүге агротехник сараһы.
Республиканың өс районында – Архангел, Ҡыйғы һәм Көйөргәҙелә — ужым культураларын туҡландырыуға тотондолар. 500 гектарҙағы сәсеүлектәргә азот ашламалары индерелгән. Параллель рәүештә Бүздәк, Ҡыйғы, Көйөргәҙе, Стәрлетамаҡ һәм Шаран райондарында күп йыллыҡ үләндәргә лә ашламалар индерелә башланы.
Башланған ямғырҙар ауыл хужалығы техникаһын ваҡытлыса тотҡарланы. Әммә яуым-төшөм ер эшсәндәренә файҙаға ғына.
— Яҙ быйыл заказ буйынса килгән кеүек, — тип «Башинформ» агентлығына яңы башланған баҫыу эштәренә бәйле комментарий бирә БР Ауыл хужалығы министрлығының үҫемлекселектең прогрессив технологиялары бүлеге баш агрономы Таһирйән Мөхәмәтзиев. – Һөрөләсәк ер вегетация өсөн кәрәкле дым менән тәьмин ителде. Ямғырҙар ужым культуралары һәм күп йыллыҡ үләндәр үҫешенә бик яҡшы йоғонто яһай.


text:
Өфөләге ҙур һәм уртаса предприятиеларҙа айлыҡ хеҙмәт хаҡы — 34 470 һум Фото: Олег Яровиков
Өфөләге ҙур һәм уртаса предприятиеларҙа айлыҡ хеҙмәт хаҡы — 34 470 һум
Өфөләге ҙур һәм уртаса предприятиеларҙа айлыҡ хеҙмәт хаҡы — 34 470 һум Фото: Олег Яровиков
ӨФӨ, 2016 йыл, 25 май. /«Башинформ» мәғлүмәт агентлығы, Галина Бахшиева/.
Быйыл ғинуар-март айҙарында Өфөләге ҙур һәм уртаса предприятие, ойошма хеҙмәткәрҙәренең уртаса айлыҡ эш хаҡы 34 470 һум тәшкил иткән.
Баш ҡала хакимиәтендә хәбәр итеүҙәренсә, былтырғы ошо уҡ осор менән сағыштырғанда хеҙмәт хаҡы 5,9 процентҡа артҡан.
2016 йылдың февралендә Башҡортостанда уртаса эш хаҡы 25 163 һум тәшкил иткән. Эшкә һәләтле халыҡ өсөн йәшәү минимумы — 8863 һум.


text:
Фото:
Йәштәрҙең ғаиләне планлаштырыуға арналған осрашыуы үтте
Фото:
Өфөлә «Аҡмулла» мәғрифәтселек клубы сиктәрендә Башҡорт йәштәре яҡташлыҡтары ассоциацияһы Бөтөн донъя башҡорттары ҡоролтайы Башҡарма комитеты менән берлектә ғаиләне планлаштырыуға арналған осрашыу үткәрҙе. Йәштәр менән республика перинаталь үҙәге врачтары осрашты.
«Ғаиләне планлаштырыу» төшөнсәһе һуңғы йылдарҙа яңы йөкмәтке менән тулыланып, тормошобоҙға әүҙем үтеп инә бара. Әгәр элек был терминды тыуымды сикләү йәки контролгә алыу менән бәйләһәләр, хәҙер ғаиләне планлаштырыу ул, иң элек, көтөлгән һәм сәләмәт балалар табыу өсөн ҡатын-ҡыҙҙың сәләмәтлеген тәьмин итеү. Үҙ һаулығыңа нисек ҡарарға кәрәк? Ғаиләне нисек планлаштырырға? Нәҫелең һау-сәләмәт булһын өсөн нимә эшләргә кәрәк? Аборт эҙемтәләре? Ошо һәм башҡа шундай уҡ мөһим һорауҙарға перинаталь үҙәк врачтары яуап бирҙе. Перинаталь үҙәк эше тураһында осрашыуҙа ҡатнашыусыларға үҙәк бүлексәһе мөдире Динара Ибраһимова һөйләне. Уның һүҙҙәренә ҡарағанда, үҙәк пациенттарының 30-40 проценты тулыһынса тиерлек һауыға, һәм ҡатын-ҡыҙҙа үҙ балаһын табыу өмөтө уяна. Шулай ҙа ауырыуҙы дауалағанға ҡарағанда иҫкәртеүе яҡшыраҡ.
Осрашыуҙа «ирекле мөнәсәбәттәр»ҙең нигә килтереүе, иртәме-һуңмы ата-әсә буласаҡ йәштәрҙең яуаплылығы тураһында ихлас һөйләшеү алып барылды.
Һөйләшеүҙә Бөтөн донъя башҡорттары ҡоролтайы Башҡарма комитеты рәйесе Илгиз Солтанморатов, Башҡарма комитет ағзалары Гүзәл Ситдиҡова, Ләлә Биишева, Иршат Аҫылғужин, Рим Вәлиәхмәтов әүҙем ҡатнашты, улар үҙ тормош тәжрибәләре менән уртаҡлашты. Бында барыһының да фекере берҙәм булды: милли традицияларҙы күҙәтеү – үҫеп килеүсе быуынға әхлаҡи тәрби биреүҙең мөһим шарты.


text:
Рөстәм Хәмитов Берҙәм дәүләт имтиханын үткәреү мәсьәләһе буйынса видеоселектор кәңәшмәлә ҡатнашты
22 майҙа Рәсәй Федерацияһы Хөкүмәте Рәйесе Дмитрий Медведев видеоконференция режимында Рәсәй белем биреү системаһының Берҙәм дәүләт имтиханын үткәреүгә әҙерлек мәсьәләһе буйынса кәңәшмә уҙғарҙы. Унда Башҡортостан Президенты Рөстәм Хәмитов ҡатнашты.
2014 йылда илдә Берҙәм дәүләт имтиханын 750 мең кеше тапшырасаҡ. Имтихан тапшырғанда тәртип боҙоуҙарҙы кәметеү өсөн быйыл Берҙәм дәүләт имтиханын ойоштороу схемаһына үҙгәрештәр индерелде. Мәҫәлән, имтихандарҙы үткәреү пункттары һәм төбәк мәғлүмәт эшкәртеү үҙәктәре видеокүҙәтеү саралары менән йыһазландырылған, БДИ барышын алты меңләп күҙәтеүсе контролдә тотасаҡ. БДИ ҡатнашыусыһына аудиторияға кәрәҙле телефондар һәм башҡа элемтә саралары индереү тыйыла.
Дмитрий Медведевтың әйтеүе буйынса, бөгөн БДИ системаһы белемде тикшереү өсөн асыҡ булып тора.
— Әммә был берҙәм дәүләт имтиханы системаһының өлгөлө булыуын аңлатмай. Беренсенән, уға өйрәнһәк тә, беҙ уны яңыраҡ файҙалана башланыҡ. Икенсенән, теләһе ҡайһы тест үткәреү системаһы нисек кенә булһа ла үҙгәрергә тейеш, — тине Рәсәй Хөкүмәте Рәйесе.
2013 йылда илдә Берҙәм дәүләт имтиханын үткәреү тәртибендә меңдән ашыу боҙоуҙар булды. Күбеһенсә улар контроль-үлсәү материалдарын ваҡытынан алдан асыу һәм уҡыусыларҙың кәрәҙле телефондар менән ҡулланыуҙары менән бәйле.
Шулай уҡ кәңәшмәлә Рәсәй Хөкүмәте Рәйесе урынбаҫары Ольга Голодец, Рәсәй мәғариф һәм фән министры Дмитрий Ливанов, Мәғариф һәм фән өлкәһендә күҙәтеү буйынса федераль хеҙмәт етәксеһе Сергей Кравцов һәм ил субъекттары башлыҡтары ҡатнашты.


text:
Нефтекамала йәш йырсылар «Дуҫлыҡ моңо-2013» фестиваленә йыйылды
Нефтекамала «Дуҫлыҡ моңо-2013» Халыҡ-ара башҡорт һәм татар йырҙарын башҡарыусылар фестивале асылды. Конкурстың тәүге көнөндә йәш артистар халыҡ йырҙарын башҡара.
Быйыл фестивалдә Башҡортостан, Татарстан республикаларынан, Ырымбур, Пермь, Пенза, Свердловск, Силәбе өлкәләренән, Санкт-Петербург, Мәскәү ҡалаларынан, шулай уҡ Ҡаҙағстан, Ҡырғыҙстан һәм Төркиәнән 60-тан ашыу кеше ҡатнаша.
Быйыл бәйге — ун бишенсе тапҡыр, ә «Дуҫлыҡ моңо» исеме аҫтына етенсе тапҡыр үткәрелә. Быйылғы фестивалдең үҙенсәлеге шунда: уға Башҡортостандың һәм Татарстандың халыҡ артисткаһы Фәриҙә Ҡудашева исеме бирелде.
Ике һайлап алыу туры йомғаҡтары буйынса жюри ағзалары конкурста ҡатнашыусылар өсөн оҫталыҡ дәресе үткәрәсәк. Быйыл комиссияны Өфө дәүләт сәнғәт академияһы профессоры Миләүшә Мортазина етәкләй.
Еңеүселәрҙең исемдәре шәмбе, 6 арелдә, билдәле буласаҡ.
Фестивалде ойоштороусылар булып БР Мәҙәниәт министрлығы, Республика халыҡ ижады үҙәге һәм Нефтекама ҡалаһы хакимиәте сығыш яһай.


text:
Инеш
Башҡортостаныбыҙҙың төрлө төбәктәрендә һуңғы йылдарҙа шәжәрә байрамдары йыш үтә. Быуаттарҙың тәрән төпкөлөнә тамырланып, нәҫелдәштәрҙең берҙәмлеген сағылдырған мөһабәт имәндәй ул шәжәрә. Туғандарҙы барлап, нәҫел ептәрен байҡап мин, Мөфтиев Илнур Рифат улы шәжәрә төҙөү менән ҡыҙыҡһынам. Был эште бишенсе синыфта уҡыған саҡта уҡ башлап ебәргәйнем. Мәктәптә үткәрелгән шәжәрә байрамында атайым яғынан 7 быуынымды билдәләгән ағасымды төҙөп, ғаиләм, туғандарым менән таныштырғайным инде. Был эш менән мауығыуымды ата- әсәйем, туғандарым да хуплап сыҡты һәм һәр яҡлап ярҙам иттеләр. Бөгөнгө көндә инде әсәйем яҡлап туғандарымды барлау эше менән мәшғүлмен.
Шәжәрә ул- йәшәү тамырыбыҙ, тарих төпкөлөн байҡау аша әлеге быуындарға киләсәккә тәҙрә асыу.
Шәжәрәне тергеҙеү- ул халыҡтың тарихи хәтерен һаҡлап алып ҡалыу. Телдән- телгә күсеп, ҡағыҙ биттәренә теркәлгән мәғлүмәттәр. Ғөмүмән, генеологик ағас- шәжәрә ағасын төҙөү, белеү кеше күңелендә бәләкәй туған илгә, ергә ҡарата һөйөү тойғоһо уята. Ни өсөн шәжәрәне белергә кәрәк ул тип һораусылар ҙа булыр, мин уларға шулай тип әйтер инем: “ Һәр тәрбиәле кеше үҙ халҡының, ырыуының, ғаиләһенең тарихы менән ҡыҙыҡһынырға тейеш”. Бушҡа ғына боронғолар, башҡорт ете быуынын белергә тейеш, тип әйтмәгән бит.
Минең туғандарымдың шәжәрәһен,ҡайһы яҡтарҙан сығышын, тамырҙарын өйрәнеп бик күп яңылыҡтар менән таныштым. Иң беренсе тыуған яғым,Краснокама, Илеш районы тураһында һөйләп китмәксемен.
Ата- бабаларымдың тамырҙары.
Ата- бабаларымдың тамырҙары Краснокама районына барып тоташа. Минең туғандарым- Гәрәй башҡорттары.Шуны ла әйтеп китергә кәрәк, Гәрәй башҡорттары 12- се быуаттар тирәһендә Башҡортостан территорияһына килеп ултыра башлайҙар.[1] Туғандарым Иҫке Бөртөк ауылында йәшәгәндәр. Документтар буйынса ауыл 16- сы быуатта барлыҡҡа килә. Ауылдың исеме аҫаба башҡорт Бөртөк Кудабахтин менән бәйләнгән. Ул батша Михаил Федоровичтан грамота ала. Был грамотала ауыл эргәһендәге йылғалар, ундағы балыҡтар сабынлыҡтар, йәнлектәр, солоҡтар ерле башҡорттарға бирелә.
Башҡа баҫҡынсы халыҡтарҙан һаҡлау өсөн алына был грамота, сөнки быға тиклем, рустар Гәрәй башҡорттарының ерҙәрен талай торған булғандар. Был грамотаға воевода Плещеев та ҡул ҡуя. 18- се быуат урталарында Иҫке Бөртөк ауылынан бер нисә ғаилә айырылып Яңы Бөртөк ауылына нигеҙ һала.
Өсөнсө быуын ҡартатайым Миңнеғәле ҡатыны Фәрхейән менән Иҫке Бөртөк ауылында йәшәгәндәр ҙә инде. Уларҙың ете балалары булған: Бибимәккә, Муллағәли(1892), Сабирйән(1895), Хәкимйән, Ғәлимйән, Сәлихйән, Кәримә. Ҡарт ҡартатайым Муллағәле Ғәлимә исемле ҡыҙға өйләнә. Уларҙың дүрт балалары тыуа. Ҡыҙғанысҡа ҡаршы Ғәлимә 1929 йылда шәкәр сиренән үлеп китә. 1930 йылда икенсе ҡатынлыҡҡа Хажи ауылынан Камилә исемле ҡыҙҙы ала. Ғаилә үҫә, балаларҙы ашатырға ла, кейендерергә лә кәрәк. Ә Краснокама районы ерҙәре ҡыҙыл балсыҡлы булғанға күрә уңыш әҙ була, кешеләр асҡа интегәләр. Ошо ваҡытта инде минең ҡарт ҡартатайым Муллағәле ғаиләһе менән Илеш районына күсеп килә.
Шулай итеп, туғандарымды яҙмыш Илеш яҡтарына ташлай. Ул икенсе тыуған яғыбыҙға әйләнә.
2.Туғандарымдың Илеш районы менән бәйләнеше
Илеш районы 1935 йылда, боронғо Ҡырғыҙ һәм Йылан, Гәрәй, Йәлдәк, Бүләр олоҫона ҡараған ерҙәрҙә урынлашҡан. Иң боронғо ауылдары Ҡырғыҙ олоҫона ҡараған Ҡырғыҙ, Илеш, Иҫәнбай, Шәммәт ауылдары, Йылан олоҫона ҡараған Дөмәй, Лаяшты, Үрге Йәркәй ауылдары, Йәлдәк олоҫона ингән- Султинә, Гәрәй олоҫона ҡараған Теләкәй ауылдары. Уларҙың тарихы 17- се быуатҡа ҡарай. 18- се быуаттарҙа Иштирәк, Мансар, Ҡәҙер, Аҡкүҙәй ауылдары барлыҡҡа килә.[2]Илеш районынан бик күп билдәле кешеләр сыҡҡан. 18- се быуатта башҡорт ерҙәрен талаусыларға ҡаршы көрәштә илеш башҡорттарының өлөшө лә ҙур. Дөмәй Ишкеев етәкселегендәге башҡорттар батырлыҡтары менән айырылып торған.[3] Улар шулай уҡ, Бөйөк Ватан һуғышы геройҙары, тыл хеҙмәткәрҙәре, эш батырҙары, сәнғәт эшмәкәрҙәре. Советтар Союзы геройҙары- Муса Гәрәев, Әнүәр Абдуллин, Ленин орденына лайыҡ булған хеҙмәткәрҙәр- Т.Рахманов, Х. Гилданов, Т. Нәжмиева, Р.Зиннәтуллин кеүек данлыҡлы улдары менән билдәле Илеш районы.
Тыныс тормош ваҡытында Илеш районы хеҙмәткәрҙәре республикала иң өлгөлө, иң беренсе урындарҙы яулаусы район исемен йөрөтә. Тырыш халыҡтың шатлығына, район ерҙәре лә бик уңдырышлы була. Революциянан һуң, колхоздар ойошторола башлай.
3. “5-се, 6-сы биләмә” исемле ауыл тарихы.
Минең туғандарымдың тамыры иһә бик ҡыҙыҡлы исем йөрөткән ауылға барып тоташа. Ауылдың исеме- “ 5-се, 6- сы биләмә”. Ул Иҫән йылғаһы буйында урынлашҡан. Ауылыбыҙҙың исеме беренсе тапҡыр 1889 йылдарҙа документтарҙа сағылыш таба. Ул ваҡытта ерҙәр байҙар ҡулында була әле. Был ерҙәрҙә ҡасандыр булғарҙар йәшәгән тигән фараздар ҙа йөрөй. Был ерҙәрҙә йәшәргә улар башҡорттарҙан рөхсәт алғандар, ә 20-се быуат башында беҙҙең яҡтарға немец халҡы күсеп ултыра башлаған саҡ була. Октябрь Революцияһына тиклем беҙҙең ауыл ерҙәрендә немец помещиктары йәшәй. Немецтар бик уңған халыҡ, ер ҡәҙерен белгәндәр. Улар баҫыусылыҡ менән шөғөлләнгәндәр, бойҙайҙан башлап, шалҡанға тиклем ултыртҡандар. Уларҙың тимер һуҡалары, ашлыҡ һуғыу машиналары, шәкәр сөгөлдөрөн эшкәртеү өсөн оло ҡаҙандары, шулай уҡ кирбес менән уратып эшләнгән баҙҙары ла булған.
1926 йылда немецтар ауылдан китәләр. Уларҙан ҡалған өйҙәрҙе, эш ҡоралдарын Серекҡул Ғәзизов исемле кеше һатып алып ҡала.
Шулай итеп 1930 йылдарҙа әкренләп күрше ауылдарҙан кешеләр был ауылға күсеп ултыра башлай. Ошо йылда уҡ “Уңыш” исемле колхоз төҙөлә. Уның етәксеһе итеп Сабирйән Ахунйәнов исемле уҡымышлы, һәйбәт ойоштороусы билдәләнә. Ул колхоздың күтәрелеп китеүенә күп көс һала. Серекҡул Ғәзизов немецтарҙан һатып алып ҡалған эш ҡорамалдарын колхозға тапшыра. Өйөнөң дә яртыһын бүлеп, мәктәп асырға рөхсәт бирә. Немецтарҙан ҡалған диван, шкаф, карауат әлеге көндә лә уның ейәндәрендә һаҡлана, ҡулланыла.(Серекҡул Ғәзизовтан яҙып алынды)
Ауыл үҙе бик матур, урамдары киң, уларҙы йәмләп ағастар үҫә. Урамдарға ултыртылған тополь, ҡайын ағастары борондан, булғар халҡынан ҡалған тип һөйләйҙәр. Ваҡытында уларҙың зыяраттары ла булған, ләкин бөгөнгө көндә ул һаҡланмаған, ер менән тигеҙләнгән. Ни өсөндөр булғарҙар был яҡтарҙан күсеп киткәндәр. Шунан инде алда әйтеп кителгәнсә немецтар килеп урынлаша. Немецтарҙың зыяраты бик оҙаҡ һаҡлана.Әсәйемдең апаһы, ҡарт ҡартатайымдың һеңлеһе, йәштә булыуына ҡарамаҫтан, ауыл тарихын яҡшы хәтерләй. Ул ошо немецтарҙың зыяраты бик оҙаҡ ваҡыт ултырыуын аптырап һөйләй. Бик матур урман эсендә урынлашҡан була зыярат. Ҡәберҙәргә үлгән кешеләрҙең исем-шәрифтәрен күрһәткән яҙмалар оҙаҡ һаҡланған. Ҡәбер эсенә инеү өсөн бәләкәй генә ҡапҡалар ҙә эшләгән булғандар. Ҡапҡа асылып китһә лә кешеләр ихтирам йөҙөнән уларҙы кире ябып ҡуя торған булғандар.
Немецтар киткәс тә ауыл халҡы зыяратҡа бер ҡасан да зыян килтермәгәндәр.Немецтар зыяратта бик матур ҡыяҡлы гөл үҫтергән булғандар. Ошо гөлдөң орлоғо таралып тирә- яҡта ла үҫкән. Ауыл халҡы уның тамырын алып баҡсаларында ла үҫтергәндәр, ә мәйеттәр асыуланмаһын өсөн тип, ҡаҙып алынған гөл тамыры урынына тимер аҡса һалып китер булғандар. Шулай итеп, был ауылға төрлө ерҙән килгән кешеләр күсеп килеп урынлаша башлағандар. Ауылдың исеме капитализм ваҡытынан уҡ килә. Шулай уҡ, 1-се, 2- се биләмә тип аталған ауылдар ҙә булған. Ул биләмәләрҙә урыҫтар йәшәгән. 1945-1948- йылдарҙа улар күсеп киткәндәр. Беҙҙең ауылға яҡын Андреевка ауылында билдәле Шәйдулла исемле мулла булған. Ул бик уҡымышлы булған Үҙе шиғырҙар яҙған, иҫке һәм яңы яҙыуға ла бик оҫта булған. Төрлө ярыштарға йөрөгән, маҡтау ҡағыҙҙары ла бик күп булған. Бөгөнгө көндә ауылыбыҙ Ибраһим тип атала, уның исемен 2007 йылда үҙгәртелә. Хәҙерге көндә ауылда 124 кеше йәшәй.
5.Ғаиләмә ҡағылышлы ваҡиғалар.
Муллағәли ҡартатайым икенсе ҡатыны менән Илеш районына күсеп килгәс, уларҙың 5 балалары донъяға килә. Шулай итеп улар 9 бала тәрбиәләп үҫтерәләр. 29 йыл бергә татыу ғүмер итәләр.
Ҡарт ҡартатайым да ваҡытында бик уҡымышлы кеше булған. Ике һуғышта ҡатнашҡан.Бөйөк Ватан һуғышына барырға тип теләк белдергәс, тылда ла кәрәкһегеҙ, тип ҡалдыралар. Шулай ҙа 1943 йылда һуғышҡа алына. Һуғышта танкист булып хеҙмәт итә. Үҙе менән булған “ҡыҙыҡлы” ваҡиғаны һөйләй торғайны тип иҫләйҙәр туғандарым. Ул яраланғас товарный поезға һалып ебәрәләр. Ул иҫен юғалтҡас, үлгән типбер станцияла ҡалдырып китәләр.Ул күпмелер ятҡас аңына килә һәм уны Мәскәү ҡалаһындағы госпиталгә ебәрәләр. Госпиталдә дауаланып 1946 йылда һуғыштан ҡайтып төшә. Краснокама районы Әмзә ауылында химзавод асыла тип ишетә лә эшкә бара, Химзаводтың нигеҙенә беренсе кирбесте лә ул һала. Муллағәле ҡартатайҙың улы Мөдәрис тә һуғышта була. Ул 1926 йылғы. Һуғышҡа 16 йәшендә китә. Япония менән Ҡытай һуғышҡан ваҡытта эләгә ул. Ул да үҙе менән булған ваҡиғаларҙы һөйләй торған булған: бер ваҡыт һуғышҡа керер ваҡытты көтөп ултырғандар. 16 йәше яңы ғына тулған малай йоҡоһо килеп, трактор аҫтына инеп, йоҡлап та киткән. Йоҡоһо туйып уянып китһә, взвод юҡ тей. Ул взводты ҡыуып еткәндә, улар стройҙа торған булғандар. Уның юҡлығын белеп үҙәккә хәбәр итеп өлгөргән булғандар, ҡасып китте һуғыштан, тип. Мөдәрис олатай командирға дөрөҫөн һөйләп биргән.
Ваҡыт тығыҙ булыу сәбәпле, был хәлде аҙаҡ тикшерербеҙ тип ҡалдыралар.Ул ваҡытта бындай хәл өсөн ҡаты яза бирелгән. Бәхетенә, был ваҡиға шул килеш онотола. Һуғыштан 1952 йылда ғына өйөнә ҡайтып инә. Хәҙерге ваҡытта ул Әстрәхән ҡалаһында йәшәй.
Ҡартатайым Наил дә ата- бабаларыбыҙ йөҙөнә ҡыҙыллыҡ килтермәгән. Беҙ ейәндәре һоҡланырлыҡ эштәр башҡарған. 1974 йылда СССР министры Хитрун “Отличник Социалистического сельского хозяйства” тигән, 1973 йылда Башҡортостан Советы Министерствоһы тарафынан “Победитель Социалистического соревнования” тигән маҡтаулы исемдәргә лайыҡ була.
Беҙҙең ғаиләлә лә һоҡланырлыҡ уңыштар бар. Ата- әсәйебеҙҙең йөҙөнә ҡыҙыллыҡ килтермәҫлек итеп уҡырға тырышабыҙ. Беҙ ғаиләлә биш бала. Атайымдың матур итеп гармунда уйнағанын тыңлап үҫтек, ә әсәйем башлаған эшебеҙҙе еренә еткереп үтәргә өйрәтте.Барыбыҙҙа мөкиббән китеп шахматта уйнайбыҙ. Ағайым Илшат мәктәпте яҡшы билдәләргә генә тамамланы. Ул да бик оҫта итеп шахмат уйнай, гитарала бик матур итеп уйнай һәм музыка ла яҙа.
Шахмат буйынса ярыштарҙа яулаған уңыштар барыбыҙҙа ла бар. Маҡтау ҡағыҙҙарын ҡәҙерләп һаҡлайбыҙ. Шулай уҡ Гөлнара, Гөлназ апайымдар, Айнур ҡустым да яҡшы билдәләргә генә өлгәште һәм өлгәшә. Гөлнара апайым шахмат буйынса Рәсәй командаһы составына индерелгән. Башҡорт дәүләт университетында юғары белем алды һәм бөгөнгө көндә Илеш районында уҡытыусы булып эшләп йөрөй. Беҙ бөтәбеҙҙә ҡалабыҙҙың 2-се һанлы мәктәбендә уҡыныҡ һәм әле лә уҡыйбыҙ. Мәктәптә, ҡалала үткәрелгән предмет- ара олимпиадаларҙа, төрлө сараларҙа ҡатнашып яҡшы урындар алабыҙ. Беҙ бигерәк тә башҡорт теле дәрестәрен яратабыҙ. Мин дә, ҡустым Айнур ҙа ҡала күләмендә үткәрелгән “Үткерҙәр һәм зирәктәр” ярышында “Иң зирәк уҡыусы” исемен яуланыҡ. Киләсәктә үҙемә оҡшаған һөнәрҙе һайлап, белемемде юғары уҡыу йортонда дауам итеү теләге менән йәшәйем. Атайым менән әсәйем беҙҙә хеҙмәткә, уҡыуға һөйөү тәрбиәләне. Ата – әсәйемдең, ата- бабаларыбыҙҙың ғорурлығы, ышаныслы киләсәге булырбыҙ тип уйлайым.
Йомғаҡлау
Мин бишенсе синыфтан уҡ тыуған яҡ тарихын, шәжәрәне өйрәнеү менән ҡыҙыҡһына башланым. Бик күп туғандарым менән аралаштым, белешмәләр уҡыным. Үҙемдең алдыма ҡуйған бурысымды үтәнем тип әйтергә лә була. Эште үтәү дәүерендә яңы асыштар яһаным, яңылыҡтар белдем. Илеш, Краснокама райондары тарихын өйрәндем.
Ихтирамға лайыҡ ата- бабаларымдың эштәре менән таныштым. Ошо эҙләнеү эшендә әсәйем, ҡартатайымдың һеңлеһе Мөнийә инәй ярҙамы ла ҙур булды. Улар ярҙамы менән мин туғандарым тарихын, шәжәрәһен белдем, тыуған яҡ тарихы менән таныштым, белешмә эшләнем. Был эҙләнеү эшем минең туғандарыма тарихты өйрәнеүгә ярҙам итһә мин бик шат булыр инем.
Ҡулланылған әҙәбиәт
Аралбаев К.К. Краснокамский район: Национальный состав населенных пунктов по переписяи XVIII-XX веков/
Асфандияров А.З. История сел и деревень Башкортостана. Кн. 4: Справочная книга/ А.З. Асфандияров.
Асфандияров А.З. История сел и деревень Башкортостана. Кн. 6: Справочная книга/ А.З. Асфандияров.
Исекеев А.С. Образование и развитие Краснокамского района 1930-2000г.г/
Әсфәндияров Ә.З. Олатайҙарҙың бар тарихы…
/ Ә.З.Әсфәндияров.-Өфө: Китап,2005- 256 бит.


text:
Рөстәм Хәмитов «Өфө» шаяндар һәм отҡорҙар командаһы менән осраштыФото: Олег Яровиков
Рөстәм Хәмитов «Өфө» шаяндар һәм отҡорҙар командаһы менән осрашты
Рөстәм Хәмитов «Өфө» шаяндар һәм отҡорҙар командаһы менән осраштыФото: Олег Яровиков
ӨФӨ, 2015 йыл, 11 сентябрь. /«Башинформ» мәғлүмәт агентлығы, Илья Спиридонов/.
10 сентябрҙә Өфөлә Башҡортостан Башлығы Рөстәм Хәмитов 2015 йыл миҙгелендә Шаяндар һәм отҡорҙар клубының Премьер-лигаһында вице-чемпион исемен яулаған «Өфө» командаһы менән осрашты. Осрашыу барышында йыйылма команданы артабан үҫтереү, республикала отҡорҙар һәм шаяндар клубы хәрәкәте перспективалары мәсьәләләре тикшерелде.
Рөстәм Хәмитов команда уйынсыларын Шаяндар һәм отҡорҙар клубының Премьер-лигаһында уңышлы сығыш яһауҙары менән ҡотланы.
Команда ағзалары Премьер-лигаға сығыу өсөн өс йыл дауамында ҡатмарлы юл үтеүҙәре хаҡында һөйләне һәм проекттан алған тәьҫораттары менән уртаҡлашты. Уларҙың һүҙҙәренсә, «Өфө» быйылғы миҙгелдә үҙ көсө менән, махсус авторҙар һәм сәхнәгә ҡуйыусылар саҡырмайынса эшләгән берҙән-бер команда булды. Шаяртыуҙарҙың барыһын да үҙҙәре уйлап тапҡан.
Команданың перспективалары тураһында һөйләгәндә уйынсылар уларҙың артабанғы маҡсаты – Шаяндар һәм отҡорҙар клубының Юғары лигаһы тип билдәләне. Әлегә Премьер-лигала нығынырға һәм алдағы, шул иҫәптән Шаяндар һәм отҡорҙар клубының юбилейы айҡанлы үтәсәк фестивалдәрҙә лайыҡлы сығыш яһарға кәрәк.
– ШОС һәм БРИКС саммиттары Өфөнө һәм Башҡортостанды донъяға танытты. Ә һеҙ иһә бының яңы варианттарын тәҡдим итәһегеҙ. Мин һеҙҙе хуплайым, – тип һыҙыҡ өҫтөнә алды республика Башлығы.
Иҫегеҙгә төшөрәбеҙ, 2010 йылда Рөстәм Хәмитов «Башҡортостандың Шаяндар һәм отҡорҙар клубы»ның мөрәжәғәтенә яуап итеп төбәкте Юғары лигала күрһәтә алырлыҡ республика КВН командаһын ойошторорға ҡушты.
Бөгөнгө көндә Башҡортостанда «Башҡортостандың Шаяндар һәм отҡорҙар клубы», «Өфө ҡалаһының Шаяндар һәм отҡорҙар клубы» һәм «Башҡорт асыҡ Шаяндар һәм отҡорҙар клубы лигаһы» йәштәр йәмәғәт ойошмалары эшләй, уларҙың эшмәкәрлектәре Шаяндар һәм отҡорҙар клубын үҫтереүгә йүнәлтелгән. Йәмәғәт ойошмаларының, Өфө хакимиәтенең һәм Башҡортостан Йәштәр сәйәсәте һәм спорт министрлығының күмәк көсө менән 2013 йылдың декабрендә «Өфө» төбәк-ара Шаяндар һәм отҡорҙар клубы лигаһы булдырылды. Ул рәсми рәүештә Халыҡ-ара КВН союзына инә. Республикала бөтәһе 100-гә яҡын шаяндар һәм отҡорҙар командаһы бар. Йыл буйына КВН уйындарында 4 меңдән ашыу кеше ҡатнаша, йәнә 10 мең тамашасы һәм көйәрмән.
«Өфө» шаяндар һәм отҡорҙар командаһы 2012 йылда ойошторолған.


text:
Фото:
Башҡортостан вәкиле «Бәләкәй Тыуған илем» Бөтә Рәсәй конкурсында еңеүсе булды
Фото:
Өфө егете, 83-сө Михайловка профессиональ училищеһы студенты Азат Шәүәлиев «Бәләкәй Тыуған илем» I Бөтә Рәсәй ижади эштәр конкурсында еңеп сыҡты.
«Бәләкәй Тыуған илем» конкурсы Рәсәйҙең бәләкәй ҡалаларына һәм ауылдарына ярҙам итеү маҡсатында ойошторолған. «Бәләкәй Тыуған илем» конкурсы сайты үҙенсәлекле бер энциклопедия булды, унда ҡатнашыусыларҙың тикшеренеү эштәре һөҙөмтәләре бирелгән. Конкурсты ойоштороуҙа Рәсәй ауыл йәштәре союзы, РФ Ауыл хужалығы министрлығы һәм РФ Спорт, туризм һәм йәштәр сәйәсәте министрлығы ҡатнашты. Конкурс жюрийы составына статс-секретарь – РФ ауыл хужалығы министры урынбаҫары Александр Петриков һәм РФ спорт, туризм һәм йәштәр сәйәсәте министры урынбаҫары Олег Рожнов инде.
«Бәләкәй Тыуған илем» конкурсына заявкалар 2009 йылдың 10 сентябренән 2010 йылдың 8 февраленә тиклем ҡабул ителде. Был ваҡыт эсендә конкурсты ойоштороу комитетына алты номинацияла 1800-ҙән ашыу эш килде. Һөҙөмтәлә төрлө номинацияла 24 эш иң яҡшы тип танылды. Еңеүселәр иҫәбендә Пенза, Ырымбур, Свердловск, Ростов, Кемерово, Нижегородка, Рязань, Белгород, Амур, Воронеж өлкәләре, Ставрополье крайы, Татарстан, Башҡортостан, Мордовия һәм башҡа төбәктәр вәкилдәре. Умартасы-подитель һөнәренә уҡыусы Азат Шәүәлиев та улар иҫәбендә. Конкурсҡа ҡуйған эшендә ул буласаҡ һөнәре, эшенә, ауыл ерендәге тормошҡа мөнәсәбәте һәм киләсәккә пландары тураһында һөйләй.
Конкурста еңеүселәрҙе бүләкләү тантанаһы 18 майҙа Мәскәүҙә үтәсәк. Бүләктәрҙе Рәсәй ауыл хужалығы министры Елена Скрынник тапшырасаҡ.


text:
Интернетта Шүлгәнташ мәмерйәһе буйлап виртуаль тур булдырылдыФото: Александр Марушин и Григорий Сухарев
Интернетта Шүлгәнташ мәмерйәһе буйлап виртуаль тур булдырылды
Интернетта Шүлгәнташ мәмерйәһе буйлап виртуаль тур булдырылдыФото: Александр Марушин и Григорий Сухарев
Интернетта уникаль проект – Шүлгәнташ мәмерйәһе буйлап виртуаль тур булдырылды. Бөгөнгө көнгә ул мәмерйәләр буйынса донъялағы иң ҙур тур булып тора.
Мәмерйәләге боронғо һүрәттәрҙе һаҡлап ҡалыу маҡсатында әлеге ваҡытта унда инеү тыйыла. 300 метрлыҡ экскурсия маршрутында һүрәттәрҙең күсермәһе генә күрһәтелә.
«Башҡортостан» милли паркы хеҙмәткәре Ольга Уткина һөйләүенсә, фотографтар ҡырҡ метр тәрәнлектәге ҡоҙоҡҡа төшөп, махсус яҡтыртҡыстар урынлаштырған. Хәҙер ундағы барлыҡ һүрәттәрҙе ҡарап була һәм мәмерйә эсендә виртуаль сәйәхәт ҡылырға мөмкин, шулай уҡ Шүлгән ер аҫты йылғаһын да күреп була. Алты командировка, дүрт аҙна видеоға төшөрөү, өс ай материалдарҙы эшкәртеү һәм өс меңдән ашыу фото – бығаса бер ҡурсаулыҡ та бындай эште башҡармаған, тип һөйләне милли парк хеҙмәткәрҙәре.
Шүлгәнташ мәмерйәһе буйлап сәйәхәт ҡылыу өсөн ошо сайтҡа инергә мөмкин.


text:
Халыҡ-ара саммиттар алдынан Өфөлә БРИКС-тың Эшлекле советы ултырышы үтәсәк
ӨФӨ, 2015 йыл, 11 февраль. /«Башинформ» мәғлүмәт агентлығы, Артур Басиров/.
Июлдә уҙасаҡ ШОС һәм БРИКС саммиттары алдынан Өфөлә БРИКС-тың Эшлекле советы саралары планлаштырыла. Был турала Бразилиялағы Совет ултырышында һүҙ барҙы. Форумда Рәсәйҙән илдең Сауҙа-сәнәғәт палатаһы президенты Сергей Катырин, Башҡортостандан республика Сауҙа-сәнәғәт палатаһы вице-президенты Азат Фазлыев ҡатнашты.
— Миңә ултырышта ҡатнашыусыларҙың кәйефе оҡшаны, — тип аңлатма бирҙе Азат Фазлыев. — Аныҡ, эшлекле тәҡдимдәр, берекмә буйынса партнерҙарға әҙәпле мөнәсәбәт. Рәсәй БРИКС илдәрендә эшҡыуарлыҡ өсөн административ ҡаршылыҡтарҙы кәметеү стандарттарын индерергә тәҡдим итте. Ҡатнашыусылар июндә Санкт-Петербургта үтәсәк эшлекле форумдан һәм Өфөләге Эшлекле совет ултырышынан илдәр берләшмәһенә инеүселәрҙең иҡтисади интеграцияһын көсәйтеү, иҡтисади хеҙмәттәшлектән яңы сифатлы кимәлгә күсеү хаҡында һөйләшеүҙең дауам ителеүен теләй.
БРИКС-тың төп мәсьәләләренең береһе — эшлекле даирәләргә партнерлыҡ мөнәсәбәттәрен булдырыуҙа ярҙам итеү. Эшлекле советтың Рәсәй яғы май аҙағында Мәскәүҙә БРИКС дәүләттәренең алдынғы күргәҙмә компанияларының айырым осрашыуын уҙғарырға тәҡдим итә. Уның йомғаҡтарын Петербургтағы форумда һәм Өфөләге БРИКС-тың Эшлекле советы сараларында тикшереү күҙаллана.


text:
Йыл башынан 34 мең самаһы кеше Башҡортостандан ситкә киткән
ӨФӨ, 2015 йыл, 6 октябрь. /«Башинформ» мәғлүмәт агентлығы, Ксения Калинина/.
Башҡортостанстат мәғлүмәттәре буйынса, быйыл ғинуарҙан авгусҡа тиклем төбәктән ситкә китеүселәрҙең һаны 33,9 мең кеше тәшкил иткән. 34,1 мең кеше элекке йәшәгән урынын республикаға алмаштырған. 61 меңдән ашыуы иһә республика эсендә күсенгән. Миграция ағымы күләме 190,3 мең осраҡ тәшкил иткән.
Һөҙөмтәлә төбәктә миграция үҫеше 153 кеше тәшкил итте (былтырғы ошо уҡ осорҙа үҫеш — 1839 кеше).


text:
Буран турғайы
Буран турғайы, буран түрә, аҡ турғай(урыҫ. Белая лазоревка, лат. Cyanistes cyanus— турғайҙар отрядындағы ҙур булмаған ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. Өҙлөкһөҙ һикергеләп йөрөүсе ҡошсоҡ. Дөйөм төҫө аҡ. Күҙҙәре аша ҡара һыҙыҡ үтә. Башы, арҡаһы, ҡанаттары һәм ҡойроғо һорғолт зәңгәр. Ҡанаттарында, ҡойроғоноң ике яҡ ситендә аҡ һыҙыҡтар бар. Өҫ яҡтан ҡойроҡ төбө һәм кәүҙәһенең аҫ яғы аҡ. Күкбаш турғайҙан аҡ төҫө менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «тин-тин-тирра».
Йәшәү рәүеше[үҙгәртергә | вики-тексты үҙгәртергә]
Япраҡлы һәм аралаш урмандарҙа, һыу буйындағы шырлыҡтарҙа йәшәй. Бөжәктәр һәм уларҙың ҡурсаҡтары менән туҡлана. Ултыраҡ ҡош. Бик һирәк осрай. Ағас ҡыуыштарында оялай. Ҡыҙғылт һипкелле 9—11 бөртөк аҡ йомортҡаһы була. Зарарлы бөжәктәрҙе ҡырып, файҙа килтерә.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. - ISBN 5-88666-011-9


text:
Раил Сарбаев: “Башҡортостанда янғынға ҡаршы махсус режим индереләсәк”
БР Хөкүмәте Премьер-министры Раил Сарбаев 2009 йылдың 14-се декабренән алып 2010 йылдың 30-сы ғинуарына тиклем республикала янғынға ҡаршы махсус режим индерелеүе тураһында күрһәтмәгә ҡул ҡуйҙы.
— Яңы йылды байрам итеү көндәрендә хәл ҡатмарлаша. Һуңғы өс йыл эсендә тап 30 декабрҙән 10 ғинуарға тиклемге осорҙа 87 кешенең ғүмерен алған 448 янғын осрағы теркәләгән, — тине яңыраҡ Сибай ҡалаһында булып үткән кәңәшмәлә Раил Сарбаев һәм хәл ҡаты саралар күреүҙе, шул иҫәптән – күңел асыу учреждениелары торошон контролләүҙе көсәйтеүҙе талап итә, тип билдәләне.
Министрлыҡтар һәм ведомстволар етәкселәренә янғынға ҡаршы режимды көсәйтеү һәм техниканың юғары әҙерлеген тәьмин итеү йөкмәтелде. Урындағы власть органдарына биналарҙың ҡыйыҡ баштарын һәм подвалдарын сүп-сарҙан таҙартырға. Пермь ҡалаһындағы фажиғәнән һуң янғын хәүефһеҙлеге мәсьәләрләренә айырыуса иғтибар биреү талап ителә. Тантаналы һәм күңел асыу саралары үткәргән осорҙа пиротехника изделиеларын ҡулланыу сикләнә. Биналарҙа иһә уларҙы ҡулланыу ҡәтғи рәүештә тыйыла. Даими тикшереүҙәр республиканың ял итеү учреждениеларында эвакуация юлы һәм шәхси яҡлау средстволарының булмауы төп боҙоуҙар икәнлеген күрһәтте. БР буйынса Ғәҙәттән тыш хәлдәр министрлығы белгестәре менән берлектә эске эштәр хеҙмәткәрҙәре халыҡтың күп йыйылған обьекттарында үткәрәсәк пландан тыш тикшереүҙәр барышында тап ошо етешһеҙлектәргә иғтибар биреләсәк.


text:
Рөстәм Хәмитов Башҡортостан Хөкүмәтенең отставкаһы тураһындағы указға ҡул ҡуйҙы
Башҡортостан Президенты Рөстәм Хәмитов республика Хөкүмәтенең отставкаһы тураһындағы указға ҡул ҡуйҙы һәм республика Хөкүмәте Премьер-министры вазифаһын башҡарыуҙы үҙ өҫтөнә алды.
Был аҙым августа башланған республиканың башҡарма власть органдары системаһын реформалаштырыуҙың киләһе этабы булып тора. Уның төп маҡсаты – вәкәләттәрҙе ҡабатлауҙан арыныу һәм Хөкүмәт менән Башҡортостан Президенты Хакимиәте структуралары араһында яуаплылыҡты аныҡ бүлеү.
Республиканың башҡарма власть органдары структураһына ҡайһы бер үҙгәрештәр индереләсәк. Хөкүмәт структураһы һәм составы алдағы көндәрҙә иғлан ителәсәк.
Хөкүмәт Аппараты менән Президент Хакимиәте берләштереләсәк. Күрелгән саралар һөҙөмтәһендә аппарат хеҙмәткәрҙәре һаны ҡыҫҡартыласаҡ.
Республика ҡануниәтенә тейешле үҙгәрештәр индереләсәк, тип хәбәр иттеләр Башҡортостан Президентының матбуғат хеҙмәтенән.


text:
Республикала социаль фотоһүрәт конкурсы иғлан ителде
Өфө епархияһы «Изгелек. Яҡындарға ярҙам. Бүләк итәм» социаль фотоһүрәт конкурсын иғлан итте.
Христиан динендә хөрмәтлеләрҙән һаналған изге эштәр — етемдәргә, сирлеләргә, инвалидтарға, өйһөҙҙәргә, ололарға һәм башҡа мохтаждарға ярҙам итеү ғәмәле сағылдырылған фотографиялар ҡатнашыуға ҡабул ителә.
Конкурс 20 ғинуарға тиклем дауам итәсәк. Унда теләге булғандарҙың барыһы ла ҡатнаша ала, шул уҡ мәлдә ебәрелгән фотоһүрәттәр бишәүҙән артмаҫҡа тейеш. Йомғаҡтар яһалғандан һуң, «Ҡунаҡһарай» сауҙа комплексында иң яҡшы эштәрҙән күргәҙмә ойоштороласаҡ. Конкурс тәртибе тураһында тулыраҡ мәғлүмәтте Өфө епархияһының рәсми сайтынан ҡарарға мөмкин.


text:
Өфө уҡыусылары Бөйөк Ватан һуғышы ветерандарына ярҙам итәсәк
Бөйөк Ватан һуғышында Еңеүҙең 65 йыллығын байрам итеү йылында Өфө ҡалаһы властары ветерандарға ярҙам итеүҙе ойоштороп, төрлө саралар үткәрә.
Мәҫәлән, халыҡҡа социаль ярҙам идаралығы ҡала хакимиәтенең мәғариф идаралығы менән берлектә 15 апрелдән 9 майға тиклем «Минең күршем – ветеран» акцияһын һәм «Ғорурланам» иншалар конкурсын ойоштора.
Акция сиктәрендә өлкән класс уҡыусылары халыҡҡа социаль хеҙмәтләндереү буйынса район комплекслы үҙәктәренең социаль хеҙмәткәрҙәре менән бергә ветерандарға өйҙәге эштәрендә, аҙыҡ-түлек, дарыуҙар һатып алып килтерергә һәм башҡа төрлө ярҙам күрһәтәсәк. Тап ошо уҡыусылар һуңынан үҙҙәренең ветерандар менән аралашыуы тураһында инша яҙасаҡ, уларҙың иң яҡшылары грамоталар һәм приздар менән билдәләнәсәк. Еңеүселәрҙең эштәре «Вечерняя Уфа» гәзитендә баҫылып сығасаҡ.
Акция хаҡында өҫтәмә мәғлүмәтте 235-84-37 телефоны буйынса белешергә мөмкин.


text:
2013 йылда Өфөлә ҙур спорт комплексы асыласаҡ
Киләһе йылда Өфөнөң Сипайлово биҫтәһендә спорт комплексын төҙөп бөтөү планлаштырыла. Объект Бикбай урамында, «Приозерный» физкультура-сәләмәтләндереү комплексы янында урынлашҡан. Киләсәктә улар күп профилле берҙәм спорт үҙәген тәшкил итәсәк.
Төҙөлөп ятҡан комплекста өс бассейн була. Уларҙан тыш, фитнес, бокс, көрәш менән шөғөлләнеү өсөн залдар йыһазландырыла. Бинаның файҙаланыуға яраҡлы майҙаны туғыҙ мең квадрат метр тәшкил итә, тип хәбәр иттеләр Өфө мэрияһының матбуғат хеҙмәтенән. Комплекстың автомобилдәр ҡуйыу урыны яҡынса 200 машинаға иҫәпләнгән.
Спорт комплексын төҙөү урынында Өфө хакимиәте башлығы Ирек Ялалов булды. Әлегә бында фасад эштәре башҡарыла. Барлыҡ тышҡы инженер коммуникациялары үткәрелгән.
– Өфөлә был инвесторҙар средстволары иҫәбенә төҙөлгән, заманса йыһазландырылған бындай кимәлдәге беренсе спорт комплексы, — тине Ирек Ялалов. – Шуға күрә төҙөлөштөң уңышлы тамамланыуы мөһим.


text:
Рөстәм Хәмитов: «Санкцияларҙан республиканың ауыл хужалығы файҙа алырға тейеш»
ӨФӨ, 2014 йыл, 14 ноябрь. /«Башинформ» мәғлүмәт агентлығы, Эльвира Латипова/.
Аҙыҡ-түлек эмбаргоһы үҙ етештереүҙе үҫтереү өсөн дәртләндереү сараһына әйләнергә тейеш, тигән ышаныста Башҡортостан Президенты Рөстәм Хәмитов.
— Беҙҙең ҡайһы бер эшкәртеү производстволары бөгөн тулыһынса йөкләнмәгән, билдәләнгән ҡеүәттән 60-70 процентҡа ғына эшләй. Үҫешеү өсөн урын бар, шуға күрә санкцияларҙан республиканың ауыл хужалығы файҙа алырға тейеш, — тине республика Президенты «Ауыл тормошо» гәзитенә биргән интервьюла.
Үҙ аҙыҡ-түлек именлеген тәьмин итеү малсылыҡ тармағын модернизациялауға ярҙам итә, атап әйткәндә, 2012 йылдан алып ғәмәлгә ашырылған «500 ферма» республика проекты.
— Өс йылдан аҙыраҡ ваҡыт эсендә 200 самаһы малсылыҡ бинаһы төҙөлгән һәм төҙөкләндерелгән. Был маҡсатҡа республика ҡаҙнаһынан 1,2 миллиард һум бүленгән, әммә дәүләт ярҙамының һәр һумына 4 инвестиция һумын, аграрийҙарҙың үҙ сараларын йәлеп итеп булды. Яңы технологиялар индереү һөҙөмтәһендә фермаларҙа һауым 20 проценттан ашыуға артты, — тип хәбәр итте Рөстәм Хәмитов.
Урындағы продукция халыҡта ҙур ихтыяж менән файҙалана.
— Ҡалаларҙағы йәрминкәләрҙә һатыуҙар быйыл бөтә рекордттарҙы уҙа, кешеләр Башҡортостан ерендә үҫтерелгәнде үҙебеҙҙекен, республиканыҡын һатып ала, ә сит илдән килтерелгәнде түгел, — тине Башҡортостан Президенты. — Республиканың Сауҙа буйынса дәүләт комитеты уҙғарған сауҙа-һатып алыу конференцияларында ритейлерҙар, рестораторҙар урындағы етештереүселәр, фермерҙар менән поставкалауға килешеүҙәр әүҙем төҙөй, ә тегеләре, үҙ сиратында, һатып алыусыға яҡынлаша.
«Башҡортостан продукты» маркаһы республиканың үҙенсәлекле ГОСТына әйләнде. Бөгөнгө көнгә был проектта, Рөстәм Хәмитовтың әйтеүенсә, бер мең ярымдан ашыу тауар төрө сығарыусы 140 самаһы предприятие ҡатнаша.
— Проект сиктәрендә Өфөлә беренсе фирма магазины эшләй башланы – ихтыяж бар, һатып алыусылар сифат менән дә, хаҡтар менән дә ҡәнәғәт. Бындай эште дауам итәсәкбеҙ, сауҙа селтәрен бөтә республика буйлап асырға кәрәк, — тине төбәк башлығы.
Интервьюның тулы тексы Башҡортостан Президентының рәсми сайтында бирелгән.


text:
Фото:
Урман мәктәбендәге ремонт эштәре 1 авгусҡа тамамланасаҡ
Фото:
Башҡортостан Президенты Рөстәм Хәмитов Иглин районының Урман ауылында мәктәпте тергеҙеү барышын тикшерҙе. Әлеге ваҡытта төҙөүселәр таяуҙарын һәм ҡыйығын алмаштырыу эштәрен ослай. 24 июнгә был этап тамамланырға тейеш.
Рөстәм Хәмитов мәктәп иҙәнен демонтажлау барышын ҡараны, шулай уҡ төҙөүселәрҙән инженер селтәрҙәренең ниндәй хәлдә булыуы менән ҡыҙыҡһынды. Эшселәр һүҙҙәренсә, инфраструктураның бөтә системаһы ла ныҡ зыян күргән, өҫтәүенә иҫкергән. Шуға күрә яҡын арала барлыҡ коммуникациялар ҙа санитар талаптарға яуап биргән яңыларына алмаштырыласаҡ.
Республика Президенты мәктәптең туҡланыу блогын да ҡараны, унда ла әлеге мәлдә ремонт бара. 1 авгусҡа бында әүәлге иҫке бәләкәй ашхана урынына 240 баланы хеҙмәтләндереүгә иҫәпләнгән заманса блок ҡалҡып сығырға тейеш.
Төҙөлөш эштәрен «21-се трест» төҙөлөш компанияһы асыҡ акционерҙар йәмғиәте башҡара. Бөгөн Урман ауылы мәктәбен тергеҙеүгә йөҙҙән ашыу төҙөүсе йәлеп ителгән, улар һүтеү һәм яңынан төҙөү эштәрен алып бара.
Киләһе аҙнала уларҙы биҙәү эштәре оҫталары алмаштырасаҡ. Республика башлығына төҙөүселәр Урман мәктәбендәге ремонтты 1 авгусҡа тамамларға вәғәҙә бирҙе. 15 августа уҡ унда уҡыу өсөн кәрәкле бөтә йыһаз-ҡорамалдар ҙа ҡуйыласаҡ. Бынан тыш, мәктәп яны территорияһы ла был ваҡытҡа төҙөкләндерелергә тейеш.


text:
Йәкшәмбе көнө республикала һыуытасаҡ
Йәкшәмбе, 24 июндә, республикала һыуытасаҡ. Термометр бағанаһы төндә 11-16 градусҡа тиклем төшә. Алдағы көндәргә һауа торошо менән БР Хөкүмәтендә үткән селектор кәңәшмәһендә гидрометеорология һәм тирә-яҡ мөхит мониторингы буйынса Башҡортостан идаралығы начальнигы Юрий Ферапонтов таныштырҙы.
Уның һүҙҙәренсә, ямғыр аҙна аҙағынаса яуа. 25 июндән яуым-төшөм көтөлмәй, әммә көндәр 27 июндән һуң ғына йылына. Артабан республикала һауа температураһының 25-30 градусҡа етеүе көтөлә.


text:
Республикала Инвестиция фонды булдырыла
Башҡортостан Республикаһы Хөкүмәтенең 2011 йылдың 23 декабрендәге 502-се «Башҡортостан Республикаһының Инвестиция фонды тураһында»ғы ҡарарына ҡул ҡуйылды.
Документҡа ярашлы республикала бюджеттан бүленгән аҡсалар иҫәбенә булдырылған Инвестиция фонды ойошторола. Фонд средстволары төбәк һәм төбәк-ара кимәлдәге проекттарҙы тормошҡа ашырыу өсөн йүнәлтеләсәк. Был проекттарҙы һайлап алыу менән өҫтөнлөклө инвестицион проекттарҙы ҡарау һәм уларға ярҙам итеү буйынса республика комиссияһы шөғөлләнәсәк.
Республиканың Иҡтисади үҫеш министрлығы был проекттарҙы тормошҡа ашырыу барышына контроллек итәсәк, тип хәбәр итә Башҡортостан Хөкүмәтенең матбуғат хеҙмәте.
Башҡортостан Республикаһының Инвестиция фонды тураһындағы Положение менән республика Хөкүмәтенең рәсми сайтында танышырға була.


text:
Башҡорт дәүләт университетында гид-юл күрһәтеүселәр курсына студенттар ҡабул ителә башланы
Студенттарҙың тәрбиә һәм өҫтәмә белем биреү үҙәге Башҡорт дәүләт университетының туристик клубы менән берлектә гид-юл күрһәтеүселәр(эске әүҙем туризм буйынса белгес-инструкторҙар) әҙерләүгә студенттар ҡабул итә башланы.
Юғары уҡыу йортоноң матбуғат үҙәгендә аңлатыуҙарынса, йәйге осорҙа төбәктең туристик фирмаларына эшкә урынлаштырыу өсөн студенттар һәм туристарҙы профессиональ яҡтан әҙерләү курстар үткәреүҙең төп маҡсаты булып тора. Шулай уҡ теләге булғандарҙы тау, һыу туризмы буйынса категориялы маршруттарға әҙерләйәсәктәр.
Медицина ярҙамын тәьмин итеү («Профсервис» махсуслашҡан үҙәге базаһында); һыу, һыбайлы, йәйәүлеләр туризмы буйынса практик дәрестәр кеүк йүнәлештәр буйынса әҙерлек алып барыласаҡ.
Тулыраҡ мәғлүмәтте 8-962-540-51-84 телефоны йәки irekle@mail.ru электрон почтаһы аша алырға мөмкин.


text:
31 майҙа Өфөлә Халыҡ-ара балаларҙы яҡлау көнө уңайынан хәйриә концерты ойошторола
31 майҙа Өфөнөң Киров районы хакимиәтенең мәҙәниәт һәм йәштәр эштәре буйынса бүлеге ярҙамында «Шаян» халыҡ бейеүҙәре ансамбле «Бөтә балаларға ла – бәхетле бала саҡ!» хәйриә концертын үткәрә. Ул Халыҡ-ара балаларҙы яҡлау көнөнә арнала.
Концерт Өфөнөң С.Т.Аксаков исемендәге баҡсаһында үткәрелә. Унда «Шаян» халыҡ бейеүҙәре ансамбле, «Майҙан» фольклор ансамбле, башҡорт эстрадаһы йырсылары, Өфө технология һәм дизайн колледжы, «Joker» сағыу ваҡиғалар агентлығы ҡатнашасаҡ.
Сара дауамында йыйылған аҡса Өфө районының Алексеевка ауылындағы Коррекцион педагогика үҙәгенә йүнәлтеләсәк.


text:
Баш ҡалала күп профилле мәғлүмәт-туристик үҙәге булдырылды Фото: Олег Яровиков
Баш ҡалала күп профилле мәғлүмәт-туристик үҙәге булдырылды
Баш ҡалала күп профилле мәғлүмәт-туристик үҙәге булдырылды Фото: Олег Яровиков
ӨФӨ, 2016 йыл, 3 февраль. /«Башинформ» мәғлүмәт агентлығы, Ксения Калинина/.
Республиканың баш ҡалаһында «Өфө» күп профилле мәғлүмәт-туристик үҙәге булдырылды. Ойоштороусыһы — ҡала хакимиәте. Директорҙар советы составына Башҡортостандың Эшҡыуарлыҡ һәм туризм буйынса дәүләт комитеты вәкилдәре инде, тип хәбәр иттеләр ҡала хакимиәтенең матбуғат хеҙмәтендә.
«Предприятиеның эшҡыуарлыҡ идеяһы нигеҙендә — ҡала инфраструктураһы һәм ҡунаҡсыллыҡ өлкәһе мөмкинлектәре менән туроператорҙарҙың төрлө өлкәләрҙә туплаған тәжрибәһен берләштереү. Ошо нигеҙҙә ҡулланыусыларҙың талаптарын иҫәпкә алып яңы туристик продукттар булдырыласаҡ. Медик-рекреацион, спорт, мәктәптәге һөнәри йүнәлеш, мәҙәни, ғаилә туризмы өлкәләренә ҙур өмөттәр бағлана. Зыянһыҙ эшләү үҙәк эшенең иҡтисади принцибы булып тора, сөнки ул туристик баҙарҙың бөтә уйынсылары менән үҙ-ара файҙалы хеҙмәттәшлек итеү өсөн асылған», — тип һөйләне үҙәктең генераль директоры Олег Педь.
«Туристик үҙәк булдырыу идеяһы күптән тыуғайны. Уның эшмәкәрлеге урындағы туроператорҙарҙы төрлө туристик форумдарҙа, күргәҙмәләрҙә, конгрестарҙа күрһәтеүгә йүнәлтелергә тейеш», — тип билдәләне төбәктең Эшҡыуарлыҡ һәм туризм буйынса дәүләт комитеты рәйесе урынбаҫары Роман Шәйхетдинов.


text:
Башҡортостан «Китап» нәшриәте үҙенең майҙанын арттыра
ӨФӨ, 2016 йыл, 22 март. /«Башинформ» мәғлүмәт агентлығы, Ләйлә Аралбаева/.
Зәйнәб Биишева исемендәге Башҡортостан «Китап» нәшриәте фирма магазинының майҙанын арттыра. 23 мартта яңы сауҙа залының презентацияһы уҙа.
«Был көндә китап продукцияһына 10 процентлыҡ ташлама ҡаралған. Яңы иркен сауҙа залы һатып алыусыларҙың юғары баһаһына лайыҡ булған да инде», — тип хәбәр иттеләр нәшриәттең матбуғат хеҙмәтендә.
Сара көндөҙгө сәғәт 12-лә асыла. Адресы: Октябрь проспекты, 2.
Ошо көндәрҙә нәшриәттең яңы сайты эшләй башланы. Ресурс заманса, уңайлы һәм бай мәғлүмәтле. Интернет-магазин аша китаптарҙың ҡағыҙ һәм электрон варианттарын һатып алырға мөмкин.


text:
Агросәнәғәт хеҙмәткәрҙәре профсоюзының зона кәңәшмәһе
3 июндән 6-һына тиклем Өфөлә Волга буйы федераль округы агросәнәғәт комплексы хеҙмәткәрҙәренең республика, край, өлкә профсоюз комитеттары рәйестәренең кәңәшмәһе үтәсәк. Уның эшендә агросәнәғәт комплексы хеҙмәткәрҙәренең Үҙәк профсоюз комитеты рәйесе Наталья Агапова ҡатнашасаҡ, тип көтөлә.
Ауыл хужалығы производствоһын үҫтереү, профсоюздар эшмәкәрлеге һөҙөмтәлелеген күтәреү мәсьәләләрен, ауыл халҡының, шулай уҡ аҙыҡ-түлек һәм эшкәртеү сәнәғәте хеҙмәткәрҙәренең социаль һәм хеҙмәт хоҡуҡтарын яҡлау проблемаларын тикшереү планлаштырыла.
Агросәнәғәт комплексының республика профсоюз ойошмаһы рәйесе Фәнил Шәйхелисламов кәңәшмәлә ҡатнашыусыларҙы республика профсоюзы эшмәкәрлеге менән таныштырасаҡ. Ҡунаҡтар Өфө, Стәрлетамаҡ һәм Мәләүез райондары ауыл хужалығы предприятиеларына барасаҡ, Башҡорт дәүләт аграр университеты ректораты һәм профактивы менән осрашасаҡ.


text:
- « первая
- ‹ предыдущая
- …
- 2
- 3
- 4
- 5
- 6
- 7
- 8
- 9
- 10
- …
- следующая ›
- последняя »
Хәбәрҙәр
Улар Башҡортостанды донъя спорты тарихына яҙа
Улар Башҡортостанды донъя спорты тарихына яҙа. Бөгөн республика башлығы Рөстәм Хәмитов 31-се йәйге олимпия уйындарында һәм йәйге паралимпия уйындары программаһына ингән спорт төрҙәре буйынса Бөтә Рәсәй ярыштарында ҡатнашыусыларҙы тәбрикләне.Олимпия уйындары буйынса Рәсәй йыйылма командаһына...
Өфө хакимиәте башлығы Ирек Ялалов коммуналь хеҙмәттәргә баш ҡалалағы бөтә хәүефле битләүҙәрҙе ябырға бойорҙо
Өфө хакимиәте башлығы Ирек Ялалов коммуналь хеҙмәттәргә баш ҡалалағы бөтә хәүефле битләүҙәрҙе ябырға бойорҙо. Тау шыуып автомобиль тәгәрмәсе аҫтына ҡалыу осраҡтары көндән-көн йышая, фажиғәләр булмаҫ борон иҫкәртеү зарур, тигән Ирек Ялалов. Балаларҙы тыйып ҡына булмай, шуға күрә бындай...
Идарасы компанияларҙы ярты йыл һайын алыштырырға мөмкин буласаҡ
Идарасы компанияларҙы ярты йыл һайын алыштырырға мөмкин буласаҡ. Күп фатирлы йорттарҙы хеҙмәтләндереүсе компанияларҙың идара итеү ваҡытын кәметеү буйынса законға үҙгәрештәрҙе ил парламентына Дәүләт Йыйылышы-Ҡоролтай депутаттары тәҡдим итте. Уға ярашлы, Рәсәй торлаҡ кодексының 161 статьяһына...
Өфөлә сираттағы коммуналь авария
Өфөлә сираттағы коммуналь авария. Сельская-Богородская урамында канализация коллекторы тишелеү сәбәпле көнкүреш ҡалдыҡтары ағып сыҡты.Шуға ла коммуналь авария урынында махсус техника эшләне. Ҡалдыҡтар боҙ булып туңмаһын өсөн эшселәргә лә йәһәтерәк эшләргә тура килде. Быйылғы ҡыш Өфөлә торлаҡ-...
Өфөлә урланған машиналар һаҡланған урын табылды
Өфөлә урланған машиналар һаҡланған урын табылды. Ә һуңынан енәйәтсел төркөм дә ҡулға алынды.Башҡортостан биләмәһендә урланған ҡыйбатлы 7 машина табылды. Полиция мәғлүмәттәре буйынса, бурҙар автомобилдәрҙе бер урында һаҡлаған, двигатель һәм кузов номерҙарын алмаштырған. Әле барлыҡ машиналар ҙа...
Башҡортостанда онкология ауырыуҙарҙын асыҡлау буйынса яңы алым ҡуллана башланылар
Башҡортостанда онкология ауырыуҙарҙын асыҡлау буйынса яңы алым ҡуллана башланылар. Өфө ядро медицинаһы үҙәге етештергән радиофармпрепарат баш мейеһендәге шештәрҙе күрергә ярҙам итә. Ваҡытында дөрөҫ ҡуйылған диагноз кешенең ғүмерен оҙайтыуын иҫәпкә алғанда, республика халҡы өсөн был асыш...
Иркутскиҙа энәлек емешенең спитрлы төнәтмәһе, йәғни, боярышник эсеп 71 кеше һәләк булған
Иркутскиҙа энәлек емешенең спитрлы төнәтмәһе, йәғни, боярышник эсеп 71 кеше һәләк булған. Арзан Бояр лосьоны Өфөлә һирәк һатыла. Уның хаҡы 25 һум самаһы. Ғәҙәттә, бындай шыйыҡсыларҙы табиптар йоҡо килмәгәндә, стресс хәлендә һәм эске көсөргәнешлек булғанда эсергә кәңәш итә. Әммә, бер нисә тамсы...
Башҡортостанда фанфуриктар һатыу закон менән тыйылыуы ихтимал
Башҡортостанда фанфуриктар һатыу закон менән тыйылыуы ихтимал. Бөгөн республика парламенты ултырышында ошо туралағы закон проекты өсөнсө уҡыуҙа бер тауыштан хупланды
Иң-иңдәр президент шыршыһына
Иң-иңдәр президент шыршыһына. Йылдағыса, уҡыу алдынғылары, спорт ярыштарында еңеүселәр, төрлө яҡлап һәләтле балалар Мәскәүҙә һәм Өфөлә үтәсәк Яңы йыл тамашаһында ҡатнаша. Илдең төп шыршыһына республиканан барасаҡ 114 бала юлға әҙерләнә лә инде. Алина Ниғмәтуллина республиканың төп Яңы йыл...
Экологик мөхит һәм көнкүреш ҡалдыҡтарын эшкәртеү
Бөгөн, “Рәсәй-Башҡортостан” телеканалының матбуғат үҙәгендә республикала экологик мөхит һәм көнкүреш ҡалдыҡтарын эшкәртеүгә арналған һөйләшеү үтте. Ҡыҙғанысҡа ҡаршы, был мәсьәлә бигерәк тә көнүҙәк. Ҡала ерендә эшкәртеү предприятиелары булһа ла, уларға үҙ бурыстарын ваҡытында һәм сифатлы итеп...
Боярышник һатылған урындарҙы тикшереү башланды
Боярышник һатылған урындарҙы тикшереү башланды. Иркутскиҙағы ваҡиғаларҙан һуң Рәсәй ҡулланыусылар хоҡуҡтарын күҙәтеү хеҙмәтенең Башҡортостан буйынса идаралығы энәлек емешенең спитрлы төнәтмәһе, йәғни, боярышник һатылған урындарҙы тикшерә башланы. Иҫегеҙгә төшөрәбеҙ, унда спиртлы шыйыҡсаны эсеп...
Рәсәй һәм донъя яңылыҡтары
Мәскәүҙә өс яҡлы осрашыуҙа Рәсәй, Төркиә һәм Иран Сүриәлә тыныслыҡ тәьмин итеү буйынса саралар планын тикшерҙе. Бындай форматта осрашыу тәүге тапҡыр үтте. Яҡтар билдәләүенсә, Сүриәләге конфликтты хәрби юл менән хәл итергә ярамай. Өс ил ИГИЛ-ға ҡаршы бергәләп көрәшергә һөйләшеп килеште....
Стратегия-2030
2030-сы йылға тиклем башҡортостан халҡы йәшәйеше менән тулыһынса ҡәнәғәт булырға тейеш. Барлыҡ милләт вәкилдәре өсөн дә шарттар бер үк буласаҡ. Был 2030-сы йылға тиклем иҫәпләнгән башҡортостандың социаль-иҡтисади үҫеш стратегияһына ингән тәү маҡсаттар. Бөгөн республика хөкүмәте...
Стәрлетамаҡта тағы ла бер етди авария
Стәрлетамаҡта тағы ла бер етди авария. Пассажирҙар йөрөтөүсе “Газель” микроавтобусы водителе светофорҙың ҡыҙыл төҫөн инҡар итеп кешеләргә барып бәрелгән. Юлды үтеп барыусы өс кеше йәрәхәтләнгән. Хәҙер водителгә закон алдында яуап бирергә тура киләсәк.
Башҡортостандың төнъяҡ райондарында йәшәүселәр 50 градусҡа тиклем һыуытыуы тураһында хәбәр итә
Башҡортостандың төнъяҡ райондарында йәшәүселәр 50 градусҡа тиклем һыуытыуы тураһында хәбәр итә. Бөрө районында йәшәүселәр термометрҙағы күрһәткесте фотоға төшөрөп интернет селтәренә һалған. Башгидрометтан хәбәр итеүҙәренсә, бөгөн Бөрөлө күҙәтеү станциялары 32 градуслыҡ һыуыҡ теркәгән. Үҙ...
Бөгөн Башҡортостандың халыҡ артисы, бейеүсе Әнүәр Фәхретдиновҡа үҙе йәшәгән йортта мемориаль таҡтаташ асылды
Бөгөн Башҡортостандың халыҡ артисы, бейеүсе Әнүәр Фәхретдиновҡа үҙе йәшәгән йортта мемориаль таҡтаташ асылды. Әнүәр Фәхретдинов 1946-сы йылда Фәйзи Ғәсҡәров саҡырыуы буйынса Башҡорт дәүләт халыҡ бейеүҙәре ансамбленә эшкә килә һәм коллективтың иң сағыу бейеүселәренең береһенә әүерелә. Ваҡытында...
Йылҡыһы барҙың – тамағы ла туҡ
Башҡортостанда йылҡысылыҡ тармағы тергеҙелә. Улай ғына түгел, хәҙер сауҙа рәттәрендә йылҡы итенән әҙерләнгән сифатлы ризыҡтарға һорау арта. Уларҙың береһе – ҡаҙылыҡ. Башҡорт халҡының милли ризығын яһау серен Иглин оҫталары яҡшы белә. Ҡаҙылыҡ эшләүҙең беренсе һәм төп шарты – йылҡы итен дөрөҫ турау....
2017 йылдан дәүләт органдары эшмәкәрлеген баһалау системаһы үҙгәрә
2017 йылдан дәүләт органдары эшмәкәрлеген баһалау системаһы үҙгәрә. Властың эш һөҙөмтәләрен барлағанда тәү сиратта төбәктең һалымдар иҫәбенә килем алыу мөмкинлегенә иғтибар бирелә. Республика хөкүмәтендә ведомство-ара комиссия ултырышында килем потенциалын арттырыу, республика һәм муниципаль...
Рәсәй һәм донъя яңылыҡтары
Рәсәй сит ил эштәре министры Сергей Лавров Рәсәйҙең Төркиәләге илсеһен үлтереүҙе провакация тип баһаланы. Был енәйәтте ойоштороусылар Мәскәү менән Анкара араһындағы мөнәсәбәттәрҙе ҡаҡшатыуҙы һәм террорға ҡаршы һөҙөмтәле көрәште туҡтатыуҙы маҡсат итеп ҡуйған тине Сергей Лавров. Рәсәй президенты...
Үсле кешеләр эше
Үсле кешеләр эше. Бөгөн Өфөлә Чудинов урамында ҡыйбатлы Тойота Ланд Краузер янып көлгә әйләнде. Автомобиль хужаһы машинаһын ҡыҙҙырмауын һәм уға өс көн теймәүен белдергән. Ут эргәлә торған ике машинаға ла тоҡанған.
- « первая
- ‹ предыдущая
- …
- 2
- 3
- 4
- 5
- 6
- 7
- 8
- 9
- 10
- …
- следующая ›
- последняя »


text:
Башҡортостан Президенты Стәрлетамаҡта мебель фабрикаһының етештереү майҙансыҡтарын ҡараныФото: Олег Яровиков
Башҡортостан Президенты Стәрлетамаҡта мебель фабрикаһының етештереү майҙансыҡтарын ҡараны
Башҡортостан Президенты Стәрлетамаҡта мебель фабрикаһының етештереү майҙансыҡтарын ҡараныФото: Олег Яровиков
Башҡортостан Президенты Рөстәм Хәмитов Стәрлетамаҡ буйлап эш сәфәре барышында «Антарес» мебель фабрикаһының етештереү майҙансыҡтарын ҡараны.
Предприятие ҡаланың мебель эшләү һәм ремонтлау фабрикаһы нигеҙендә 1992 йылда индивидуаль мебель етештереү фабрикаһы булараҡ асылған. «Антарес» 12 мең квадрат метр майҙанда урынлашҡан. Сауҙа вәкиллектәре Стәрлетамаҡ, Салауат һәм Мәләүез ҡалаларында бар. Производствола 200-гә яҡын кеше эшләй.
Предприятие продукцияһы Башҡортостандың Өфө, Бәләбәй, Белорет, Салауат, Мәләүез ҡалаларында һәм яҡындағы райондарҙа, шулай уҡ Рәсәйҙең Төмән, Нижневартовск, Когалым, Ырымбур, Санк-Петербург һәм Яр Саллы ҡалаларында һатыла. Әлегә предприятие сеймалды Рәсәй төбәктәренән һатып ала. Киләсәктә кәрәкле материалды урындағы баҙарҙан һатып алыу планлаштырыла, атап әйткәндә, «Кроношпан» ағас эшкәртеү заводына иҫәп тотола.
Мебель Европа ҡорамалдарында эшләнә, станоктар паркы йыл һайын яңыртыла. Әлеге ваҡытта предприятиеға заманса ҡорамал поставкалау буйынса Италияның SСМ компанияһы менән килешеү төҙөлгән. Яңы автоматлаштырылған линия етештереү күләмдәрен арттырырға мөмкинлек бирәсәк.
Рөстәм Хәмитов производствоны ҡарап сыҡты, сауҙа-күргәҙмә залында булды, предприятиела булған проблемалар хаҡында ҡыҙыҡһынды.
— Төп проблема производствоның тулы ҡеүәтенә эшләмәүендә, — тип билдәләне фабрика директоры Федор Боргардт. – Предприятие мөмкинлектәренең ни бары 40 проценты ғына файҙаланыла. Шулай уҡ үҙ продукциябыҙҙы Өфөлә тәҡдим итергә теләр инек – әлегә Стәрлетамаҡ мебелен өфөлөләр тик күмәртәләп һатыу компаниялары аша һатып ала.
— Урындарҙа сифатлы продукция етештереүселәргә ярҙам итергә кәрәк, — тип билдәләне Рөстәм Хәмитов, Стәрлетамаҡ хакимиәте вәкилдәренә мөрәжәғәт итеп. – Майҙан бүлеү мәсьәләһен Өфө мэры Ирек Ялалов менән тикшереп, уны хәл итеү юлдарын табырға кәрәк.
Шулай уҡ Рөстәм Хәмитов «Медведь» ағас эшкәртеү предприятиеһында булды. 2006 йылдан башлап бында ағасты тәрән эшкәртеү менән шөғөлләнәләр. Предприятиела плинтустар, йөҙлөктәр, евровагонка, таҡта һәм башҡа продукция әҙерләнә. Айына 300-400 кубометр продукция эшләп сығарыла. Етештереү күләмдәре йылына 75 миллион һум тәшкил итә.
Стәрлетемаҡ буйлап эш сәфәре сиктәрендә республика Президенты «Стәрлетамаҡ Профиль М» яуаплылығы сикләнгән йәмғиәтендә булды. Предприятие бүлмәләрҙе эске яҡтан биҙәү, фасадтар һәм ҡыйыҡтар өсөн профилдәр етештереү буйынса махсуслашҡан.


text:
Рөстәм Хәмитов Башҡортостандың Торлаҡ күҙәтеүе буйынса дәүләт комитеты коллегияһында сығыш яһаныФото: Олег Яровиков
Рөстәм Хәмитов Башҡортостандың Торлаҡ күҙәтеүе буйынса дәүләт комитеты коллегияһында сығыш яһаны
Рөстәм Хәмитов Башҡортостандың Торлаҡ күҙәтеүе буйынса дәүләт комитеты коллегияһында сығыш яһаныФото: Олег Яровиков
ӨФӨ, 2015 йыл, 30 март. /«Башинформ» мәғлүмәт агентлығы, Илья Спиридонов/.
27 мартта Өфөлә Башҡортостан Башлығы Рөстәм Хәмитов республиканың Торлаҡ һәм төҙөлөш күҙәтеүе буйынса дәүләт комитеты коллегияһында сығыш яһаны. Ултырыш барышында ведомствоның 2014 йылдағы эшмәкәрлегенә йомғаҡ яһалды һәм алдағы осорға өҫтөнлөклө бурыстар билдәләнде.
– Кеше өсөн иң мөһиме – уның йәшәгән йорто, ғаиләһе, яҡындары. Әгәр ҙә өйҙә йылы, ҡоро һәм яҡты, ҡала, район үҙәге, ауыл төҙөк, ял итеү һәм спорт менән шөғөлләнеү өсөн шарттар тыуҙырылған икән, төбәктә йәшәү кимәленең юғары булыуы хаҡында һөйләргә мөмкин, – тине төбәк етәксеһе. – Әммә йыш ҡына кешеләр байтаҡ аҡса түгеп, ипотека алып, бурысҡа батып, эшләнеп бөтмәгән торлаҡ һатып ала, батареялар йылытылмай, бер айҙан түшәмдә ярыҡтар барлыҡҡа килә, ихата төҙөкләндерелмәгән һәм башҡалар. Ошо етешһеҙлектәр кешеләрҙе бөтә инстанцияларға ялыу яҙырға, ғәҙеллек талап итеп судтарға йөрөргә мәжбүр итә.
Рөстәм Хәмитов һүҙҙәренсә, шул уҡ кәмселектәрҙе бюджет аҡсаларына төҙөлгән социаль, инфраструктура объекттарында ла күрергә мөмкин. Хатта рөхсәтһеҙ башланған төҙөлөш осраҡтары ла бар.
Республика етәксеһе төҙөлөш өлкәһендә контроль-күҙәтеү эшмәкәрлеген ойоштороу алымдарын үҙгәртергә кәрәклеген билдәләне.
– Торлаҡ һәм төҙөлөш күҙәтеүе буйынса дәүләт комитетының заказсыларҙы һәм подрядсыларҙы раҫланған нормативтарға ярашлы эшләргә мәжбүр итеү өсөн бөтә вәкәләттәре лә бар. Закон рөхсәт иткән тәьҫир итеү сараларын ҡулланырға, штраф һалырға, кәрәк булһа, төҙөлөштө туҡтатырға хоҡуҡлы, – тип белдерҙе Рөстәм Хәмитов.
Төбәк Башлығы торлаҡ өлкәһендә күҙәтеү эшмәкәрлеген камиллаштырыу кәрәклеген дә билдәләне.
– Кешеләр ғәҙел рәүештә лайыҡлы тормош шарттарын булдырыуҙы талап итә. Тарифтар йылдан-йыл арта, ә хеҙмәттәрҙең сифаты түбән кимәлдә ҡала, – тине Рөстәм Хәмитов. – Күп фатирлы йорттарыбыҙҙың яртыһына тиерлек капиталь ремонт талап ителә. Милекселәрҙең ҡатнашлығынан тыш был проблеманы хәл итеү мөмкин түгел. Бер нисә йылдан кешеләр торлаҡ фонды хәленең яҡшырыуын тойорға тейеш. Ләкин был коммуналь хужалыҡтағы һәр участкалағы эшкә яуаплы ҡараш булдырыуға, уны оҫта ойоштороуға бәйле.
Камиллаштырыу идара итеүсе компанияларға лицензия биреү өлкәһен дә урап үтмәйәсәк. Торлаҡ-коммуналь хужалыҡ өлкәһендә йәмәғәт контроле системаһы ла әүҙем үҫешергә тейеш.
Сығыштың тулы стенограммаһы республика Башлығының рәсми сайтында баҫылған.


text:
Президент программаһын тамамлаусы өфөлөләр халыҡ-ара автоуҙыш үткәрәсәк
БР Президент программаһын тамамлаусылар ассоциацияһының Топ-клубы ағзалары 4 апрелдә Башҡортостандың Сауҙа-сәнәғәт палатаһында Франция делегациһы менән осрашыуҙа ҡатнашасаҡ. Был хаҡта көн элгәре «Президент Отель» комплексының Конференц-залында үткән Ассоциация Топ-клубының сираттағы ултырышында Президент программаһын тамамлаусылар ассоциацияһы президенты Азамат Ғөбәйҙуллин хәбәр итте. Уның һүҙҙәренсә, Францияның Рәсәйҙәге Илсеһе Жана де Глиниасти сәфәре сиктәрендә Франция –Рәсәй сауҙа-сәнәғәт палатаһы осрашыу ойошторасаҡ, уның барышында делегаттар республиканың эшлекле даирәһе вәкилдәре менән осрашасаҡ.
Президент программаһын тамамлаусылар ассоциацияһының Топ-клубы ултырышында ШОС һәм БРИКС сараларын үткәреү сиктәрендә Топ-Клубтың «Башҡортостан — Ҡаҙағстан — Ҡырғыҙстан» автоуҙышын үткәреү өсөн төркөм булдырыуы хаҡында хәбәр ителде. Автоуҙыш апрель уртаһында Өфө – Магнитогорск – Астана – Караганда – Балхаш – Бишкәк маршруты буйынса үтәсәк. Эшлекле бәйләнештәр булдырыу, республиканың абруйын күтәреү сараның төп маҡсаты булып тора.


text:
Башҡорт дәүләт университетында 2012 йылда яңы белгеслек асыла
Башҡорт дәүләт университетында 2012 йылда яңы белгеслеккә — «Геологик разведка технологияһы»на абитуриенттар йыйыласаҡ.
Юғары уҡыу йортоноң матбуғат үҙәгендә аңлатыуҙарынса, яңы һөнәр үҙләштерергә теләгән абитуриенттар математика (профилле фән), физика һәм рус теле буйынса БДИ һөҙөмтәләрен тапшырырға тейеш. «Геологик разведка технологияһы» белгеслеге физика-техник институтында барлыҡҡа килде, геофизика кафедраһы сығарылыш кафедраһы булып тора.
Әйткәндәй, әүәлерәк республикала Өфө дәүләт нефть техник университеты ғына был йүнәлеш буйынса уҡытты. Башҡорт дәүләт университетында, физика һәм геология буйынса төплө белем бирелеүе юғары уҡыу йортона нефть университеты менән уңышлы конкурентлыҡ итергә мөмкинлек бирер, тип ышаналар.


text:
Башҡортостан йәштәре «Селигер-2013» форумынан ҡайтты
Башҡортостандың Өфө, Стәрлетамаҡ, Нефтекама ҡалаларынан, Белорет, Туймазы, Учалы райондарынан йәмғеһе 80 кеше «Селигер-2013» Бөтә Рәсәй йәштәр форумынан ҡайтты. Сара 28 июлдән 5 авгусҡа тиклем Тверь өлкәһендә үтте. Унда йәштәр ойошмаларының биш меңдән ашыу лидеры ҡатнашты. Аҙна дауамында ҡыҙҙар һәм егеттәр 2013-2014 йылдарға йәштәр сәйәсәтенең төп йүнәлештәре буйынса саралар программаһын әҙерләү өҫтөндә эшләне.
Граждандар форумы туғыҙ профилле смена буйынса эшләне. Улар араһында «Эшләүсе йәштәр», «Рәсәйҙең патриотик клубтары», «Йәштәр ойошмалары сменаһы», «Йәштәр туризмы», «Студенттар ойошмалары», «Йәш экологтар» һәм башҡалар булды.
Ҡатнашыусылар тарафынан тәҡдим ителгән 100 иң яҡшы проект «Селигер-2013» форумының гранттарына лайыҡ булды. Беҙҙең яҡташтарыбыҙ биш грант яуланы.
«Берҙәм Рәсәйҙең Йәш Гвардиясылары» бөтә Рәсәй йәмәғәт ойошмаһының Башҡортостан төбәк бүлексәһенең Бәләбәйҙәге бүлеге вәкиле Александр Краснов иҫәпләүенсә, «Селигер» йәштәргә үҙҙәрен күрһәтеү өсөн ҙур мөмкинлектәр бирә.
Йәмәғәт ойошмаһының Ҡалтасы районындағы бүлексәһе ағзаһы Ринат Насретдинов билдәләүенсә, форум — идеяларҙы тормошҡа ашырыу, ҡыҙыҡлы кешеләр менән танышыу өсөн яҡшы майҙансыҡ.
— Сарала йәштәр Рәсәйҙең һәм сит илдәрҙең сәйәси хәле тураһында бик күп мәғлүмәт алды. Лекциялар, семинарҙар йәштәргә үҙ идеяларын тормошҡа ашырыуҙа ярҙам итер, тип ышанам, — тине «Берҙәм Рәсәйҙең Йәш Гвардиясылары» йәмәғәт ойошмаһы вәкиле.


text:
Парламент бинаһында яңы электрон система ҡуйылды
Башҡортостан Дәүләт Йыйылышы Йортонда республика парламенты депутаттарының эшен тәьмин итеү өсөн яңы электрон система ҡуйылды. Яңылыҡ шишәмбе көнө ойоштороу ултырышында бишенсе саҡырылыш БР Дәүләт Йыйылышы – Ҡоролтай депутаттары иғтибарына еткерелде. Закон сығарыусылар яңы технологияны һынап та ҡараны. Ултырыштар залында ҡуйылған цифрлы система Федерация Советында һәм Дәүләт Думаһында ҡуйылған системаға оҡшаш. Ултырышты алып барған Константин Толкачев әйтеүенсә, системаға дискуссия алып барыу һәм тауыш биреүҙең төрлө төрҙәрен үткәреү мөмкинлектәре биреүсе заманса технологиялар һалынған. Яңы система ярҙамында асыҡ, шулай уҡ йәшерен тауыш биреү үткәрергә мөмкин. Урынлаштырылған цифрлы комплексҡа дискуссия системаһы, тауыш биреү системаһы, синхрон тәржемә итеү системаһы, видеомониторинг системаһы, ағымдағы тауыш биреү мәғлүмәттәрен график күрһәтеү системаһы һәм башҡалар инә.


text:
Республикала 227 мең гектарҙа үлән сабылды
БР Ауыл хужалығы министрлығының матбуғат хеҙмәтенән хәбәр итеүҙәренсә, республикала 227 мең гектарҙа үлән сабылған. Планға ҡарата был 21 процентҡа тиң. 20 райондың хужалыҡтары сабынлыҡтарының дүрттән бер өлөшөндә тиерлек күп йыллыҡ һәм бер йыллыҡ үләндәрҙе сабып алған. Үлән сабыу буйынса дүртөйлөләр (34 процент), мишкәләр (36 процент) һәм нуримандар (32 процент) алда бара.
Уҙған ял көндәрендәге ямғырҙарға ҡарамаҫтан, бихисап райондар мал аҙығы әҙерләү буйынса күрһәткестәрен яҡшыртыуға өлгәшкән. Дөйөм алғанда, Башҡортостанда шәмбе һәм йәкшәмбелә 37 мең гектар майҙанда бер йыллыҡ һәм күп йыллыҡ үләндәр сабылған.
Дүшәмбегә, 25 июнгә, ҡарата 112 мең тонна бесән (15 процент) һәм 264 мең тонна сенаж (11 процент) әҙерләнгән. Ошо уҡ мәлдә мал аҙығы әҙерләү эштәренең яртыһын сыҡҡан райондар ҙа бар. Тәүгеләрҙән булып бесән әҙерләү буйынса 50 процентлыҡ сикте – Шаран районы ауыл хужалығы предприятиелары, сенаж буйынса Благовещен районы эшсәндәре үткән.


text:
Фәриҙә Ҡудашеваның исеме мәңгеләштереләсәк
Рәсәй Федерацияһының атҡаҙанған артисы, Башҡортостан Республикаһының һәм Татарстан Республикаһының халыҡ артисы Фәриҙә Йәһүҙә ҡыҙы Ҡудашеваның исеме мәңгеләштереләсәк. Саралар планы БР Хөкүмәтенең 2011 йылдың 21 февралендәге 147-р бойороғо менән раҫланды.
«Дуҫлыҡ моңо» Халыҡ-ара башҡорт һәм татар йырҙарын башҡарыусылар фестивале һәм Башҡортостан баш ҡалаһы – Өфөнөң яңы урамдарының береһе уның исемен йөрөтәсәк. Бынан тыш, Октябрь революцияһы урамындағы ул йәшәгән йортто күренекле мәҙәниәт эшмәкәре барельефы төшөрөлгән таҡтаташ биҙәйәсәк.
Фәриҙә Йәһүҙә ҡыҙының тыуыуына 90 йыл тулыу хөрмәтенә Башҡорт дәүләт опера һәм балет театрында тантаналы кисә үтәсәк, ә 2012 йылда уның тормошо һәм ижады менән бәйле материалдарҙан дәүләт аудио- һәм видеоархивы төҙөргә планлаштырыла. Архив «Алтын фонд» серияһын һәм документаль фильм сығарыуҙың бер өлөшө булып торасаҡ.
Шишмә районының Келәш ауылында Фәриҙә Ҡудашеваның Йорт-музейы төҙөләсәк, ә Шишмә ҡасабаһы урамдарының береһе мәшһүр йырсы һәм артист хөрмәтенә уның исеме менән аталасаҡ.


text:
UrbanБайрам форумының фестиваль көнөндә баш ҡала халҡы һәм архитекторҙар һәр райондың «хыял проекттарын» тикшерәсәк
ӨФӨ, 2015 йыл, 16 ноябрь. /«Башинформ» мәғлүмәт агентлығы, Ксения Калинина/.
21 ноябрҙә UrbanБайрам форумының фестиваль көнөндә Өфө халҡы һәм архитекторҙар һәр райондың «хыял проекттарын» тикшерәсәк. Был көндә урбанистика буйынса лекциялар һәм Барселонаның баш архитекторы Висенте Гуайарттың оҫталыҡ дәрестәре, Халыҡ-ара ресторан көнө ойошторола, ҡала берләшмәләре ағзалары докладтар менән сығыш яһай.
Фестиваль көнөндә «Өфө райондары» исемле күргәҙмә эшләй. Уның геройҙары — Черниковка, Сипайлово, Инорс, Йәшел сауҡалыҡ. Йәш архитекторҙар улар өсөн павильон ҡорасаҡ, унда реаль ваҡыт режимында райондарҙағы ысын үҙгәрештәрҙе проектлау буласаҡ.
«Башинформ» агентлығы хәбәр иткәнсә, өфөләр һәм баш ҡала ҡунаҡтары өсөн сүп-сарҙы сорттарға бүлеү буйынса чемпионат, «Өфө кешеләре» фотопроекты, ҡала тематикаһына оҫталыҡ кластары ойошторола. Велосипедсылар юл хәрәкәте ҡағиҙәләре курсын үтеп, «Велосипед водителе» сертификатын аласаҡ.
UrbanБайрам форумының фестиваль көнөнә инеү ирекле.


text:
«Күсемһеҙ милек. Яҙ–2012» күргәҙмәһендә күләмле эш программаһы көтөлә
22 мартта Өфөлә «Күсемһеҙ милек. Яҙ–2012» күргәҙмәһе асыла. Унда ҡаланың һәм Башҡортостан Республикаһының алдынғы төҙөүселәре, девелоперҙары, күсемһеҙ милек агентлыҡтары – үҙҙәренең иң яҡшы проекттарын, ә банктар яңы ипотека программаларын тәҡдим итәсәк.
Күргәҙмәнең өс өлөштән торға эшлекле программаһына айырым иғтибар биреләсәк. Был турала Өфө мэрияһында үткән матбуғат конференцияһында ҡала хакимиәте башлығының беренсе урынбаҫары Ринат Сәғитов хәбәр итте.
Шулай итеп, күргәҙмә сиктәрендә 22 мартта «Инвестициялар, күсемһеҙ милек һәм төҙөлөш баҙарында кадрҙар һәм белем биреү» конференцияһы үтәсәк. Ул 2011-2015 йылдарға «Торлаҡ» айырым маҡсатлы федераль программаһын һәм «Рәсәй граждандарына – һәр кем һатып ала алырлыҡ һәм уңайлы торлаҡ» милли проектын уңышлы тормошҡа ашырыу маҡсатында ойошторола.
Был конференцияның төп маҡсаты — инвестициялар, төҙөлөш һәм күсемһеҙ милеккә идара итеү өлкәһендә берҙәм белем биреү һәм мәғлүмәт киңлеген формалаштырыу.
Күргәҙмәнең икенсе көнөндә күсемһеҙ милек баҙары профессионалдары өсөн секциялар үткәреү ҡаралған. 24 мартта халыҡ өсөн семинарҙар ойоштороласаҡ. Семинарҙа тикшереләсәк темалар араһында күсемһеҙ милек баҙарында социаль һәм ипотека программалары, шәхси йорттар төҙөүгә ер участкалары бүлеү кеүек темалар бар.


text:
Ишембай трикотаж изделиелар фабрикаһы балаларҙы кейендерә
Йәйге миҙгелгә «Ишембай трикотаж изделиелар фабрикаһы» ябыҡ акционерҙар йәмғиәте кейемдең яңы коллекцияһын әҙерләне. «Башинформ» агентлығына предприятиеның баш технологы Ольга Кузнецованың хәбәр итеүенсә, фабрика продукцияһының 60 проценты мәктәпкәсә һәм мәктәп йәшендәге балаларға тәғәйенләнгән. Быға маркетинг нигеҙ бар.
— Йәйге осорҙа балалар кейеменә һорау арта, — ти Ольга Кузнецова. – «Яҙ-йәй – 2010» миҙгеленә 20 модель сығарыла. Яңы коллекциянан элеккесә эске кейем линияһын, эске күлдәктәрҙе, пижамаларҙы билдәләргә мөмкин. Былар барыһы ла – йөҙ процент мамыҡтан етештерелгән экологик кейем. Өҫкө кейемдән джемперҙар, водолазкалар айырым урын алып тора. Улар төрлөсә биҙәлә, принттар ҡулланыла.
Йәйге миҙгелгә Ишембай фабрикаһы моделдәр конструкцияһына яңылыҡ индерҙе. Әгәр бығаса ҡыҙҙар һәм малайҙар өсөн бер төрлө кейем әҙерләнһә, хәҙер улар һәр енес өсөн айырым етештерелә.
Фабрика ассортименты айына өс тапҡыр яңыртыла. Әлеге ваҡытта мәктәп формаһы өҫтөндә эшләйҙәр. Ул да йөҙ процент мамыҡтан торасаҡ. Мәктәп униформаһының төҫтәр гаммаһына килгәндә, классик аҡ һәм ҡара төҫтәр күк, алһыу һәм башҡаларға урын бирәсәк. Мәктәп формаһы менән бергә Ишембай модельерҙары спортзалдарҙа кейеү өсөн комплекттар ҙа етештерә.


text:
Силәбе өлкәһендә икенсе Башҡорт халыҡ ижады фестивале ойошторола
ӨФӨ, 2016 йыл, 20 апрель. /«Башинформ» мәғлүмәт агентлығы, Ләйлә Аралбаева/.
Силәбе өлкәһендә Башҡортостандың атҡаҙанған мәҙәниәт хеҙмәткәре Дарвин Хәйретдиновтың иҫтәлегенә бағышланған икенсе Башҡорт халыҡ ижады фестивале ойошторола. Сара 30 апрелдә Ҡоншаҡ районының Дружный ҡасабаһы Мәҙәниәт йортонда үтә.
«Фестивалде уҙғарыу урыны осраҡлы һайланмаған: Ҡоншаҡ районы – Көньяҡ Уралдағы башҡорт мәҙәниәтенең боронғо бишеге. Ошо төбәктең сағыу традициялары һәм мәҙәниәте һәр саҡ башҡорттарҙың йәшәү рәүешенең кәүҙәләнеше булды. 1934 йылға тиклем Ҡоншаҡ районы Башҡорт АССР-ы составына ингән», — тип хәбәр итте республиканың Силәбе өлкәһендәге вәкиллегенең матбуғат секретары Михаил Хәбиров.
Фестивалде ойоштороусыларҙың береһе Хабрахман Мансуров һүҙҙәренсә, сараны уҙғарыуҙың төп бурысы башҡорт халыҡ ижадының мәҙәни традицияларын һаҡлауға һәм популярлаштырыуға, шулай уҡ талантлы башҡарыусыларҙы эҙләүгә һәм уларға ярҙам итеүгә ҡайтып ҡала.
Дарвин Хәйретдинов һәләтле ойоштороусы, мәҙәниәт хеҙмәткәре, баянсы, режиссер, йырсы, оҙаҡ йылдар Дружный ҡасабаһы Мәҙәниәт йорто директоры булған. Башҡорт артисы Сүриә Ғималова үҙенең ижад юлын ошонда башлаған.


text:
Рөстәм Хәмитов балалар баҡсалары тәрбиәселәренә эш хаҡын арттырыу тураһында указға ҡул ҡуйҙы
Башҡортостан Президенты Рөстәм Хәмитов «Мәктәпкәсә төп белем биреү программаһын тормошҡа ашырыусы дәүләт һәм муниципаль мәғариф учреждениелары хеҙмәткәрҙәренең социаль яҡтан яҡлаулы булыуын арттырыу буйынса саралар тураһында»ғы Указға ҡул ҡуйҙы.
Республика башлығының матбуғат хеҙмәтенән хәбәр итеүҙәренсә, Указға ярашлы, 2011 йылдың 1 октябренән мәктәпкәсә йәштәге балалар менән эшләгән, төп эш урыны буйынса мәғариф учреждениеларында штатта торған тәрбиәселәрҙең, кесе тәрбиәселәрҙең, тәрбиәсе ярҙамсыларының, шулай уҡ мәктәпкәсә йәштәге балалар менән эшләгән, төп эш урыны буйынса мәғариф учреждениеларында штатта торған бер һәм ике төркөмлө мәктәпкәсә мәғариф учреждениелары мөдирҙәренең эш хаҡына ай һайын түләнеүсе өҫтәмә күләме ике тапҡырға арттырылған.
Бынан тыш, документҡа ярашлы 2011 йылдың 1 октябренән төп эш урыны буйынса мәғариф учреждениеларында штатта торған башҡа педагогик хеҙмәткәрҙәрҙең эш хаҡына 2000 күләмендә ай һайын түләнеүсе өҫтәмә раҫланған.


text:
Йәш режиссерҙар ижад арғымағын йүгәнләй
Ейәнсура районында балалар һәм үҫмерҙәрҙең кино фестивале үтте. Был сара районда 3-сө йыл рәттән уҙғарыла һәм "Толпар" атамаһы менән йөрөтөлә. Фестивалдә балалар һәм үҫмерҙәр үҙҙәре төшөргән киноларҙы күрһәтте, өлкән режиссерҙар улар менән оҫталыҡ дәрестәре ойошторҙо, иң яҡшы эштәрҙе билдәләне. Быйылғы сарала тамашасы хөкөмөнә 28 фильм сығарылды. Еңеүселәр “Ҡыҫҡа метражлы фильм”, “Оператор эше”, “Режиссер оҫталығы", “Уңышлы сценарий”, “Ролдәрҙе оҫта башҡарыу” номинацияларында билдәләнде. Фестивалдә ҡатнашҡан 28 эштең яртыһы тиерлек бүләккә лайыҡ булды.


text:
Өфөлә Науруз байрамында ШОС илдәренең эстрада йондоҙҙары ҡатнаша
ӨФӨ, 2016 йыл, 11 март. /«Башинформ» мәғлүмәт агентлығы, Ләйлә Аралбаева/.
Өфөлә ШОС илдәренең эстрада йондоҙҙары ҡатнашлығындағы ҙур концерт Науруз байрамына арнала. 21 мартта республикала йәшәүсе төрлө халыҡ вәкилдәре «Башҡортостан» дәүләт концерт залына йыйыла. Сара Башҡортостан Мәҙәниәт министрлығы, Халыҡтар дуҫлығы йорто, Республика халыҡтары ассамблеяһы һәм Бөтә донъя башҡорттары ҡоролтайы ярҙамында ойошторола.
«Республика етәкселегенең емешле эшмәкәрлеге арҡаһында Башҡортостанды лайыҡлы рәүештә халыҡ-ара хеҙмәттәшлек, тыныслыҡ һәм татыулыҡ үҙәге тип атайҙар. Өфөлә уҙған ШОС һәм БРИКС саммиттары партнерлыҡ һәм мәҙәни мөнәсәбәттәрҙе киңәйтергә ярҙам итә», — тине проектты ойоштороусы, Башҡортостандың атҡаҙанған сәнғәт эшмәкәре Айгөл Әхмәҙиева.
Концертта махсус саҡырылған ҡунаҡтар: Нурбулат Абдуллин (Ҡаҙағстан), Үзбәкстандың халыҡ артисы Мансур Ташматов, «Урал моңо-2014» халыҡ-ара конкурсы лауреаты Коралы Чокоев (Ҡырғыҙстан), Саъдии Буризод (Тажикстан), «Turkvision-2013» халыҡ-ара конкурсы лауреаты Алина Шәрифйәнова (Татарстан), Рэдик Ефремов (Мәскәү) ҡатнаша. Сәхнәлә шулай уҡ республиканың эстрада йырсылары һәм бейеү коллективтары — Фәйзи Ғәскәров исемендәге халыҡ бейеүҙәре ансамбле, «Мираҫ» йыр һәм бейеү фольклор ансамбле, «Арғымаҡ» этно-рок, «Премьер-квартет» төркөмдәре сығыш яһай. Сара сиктәрендә төбәк йәмәғәт ойошмалары, төрлө халыҡтарҙың милли-мәҙәни үҙәктәре күргәҙмәләр ойоштора.
«Маҡсатыбыҙ — туғандаш республикаларҙы бергә туплау. Башҡортостанда йәшәгән милли диаспораларға тыуған яҡтарының бер өлөшөн күрһәтергә, илдәребеҙ араһында мәҙәни мөнәсәбәттәрҙе байытырға теләйбеҙ», — тип билдәләне концерттың продюсеры Зәлифә Барлыбаева.
Концерттың генераль мәғлүмәт партнеры — «Туған тел» телекомпанияһы.


text:
Фото:
Зөһрә Рәхмәтуллина Башҡортостан Хөкүмәте вице-премьеры итеп тәғәйенләнде
Фото:
2010 йылдың 4 авгусында Башҡортостан Президенты Рөстәм Хәмитов Зөһрә Рәхмәтуллинаны БР Хөкүмәте Премьер-министры урынбаҫары итеп тәғәйенләү тураһындағы Указына ҡул ҡуйҙы.
Биографик белешмә. Зөһрә Йыһанур ҡыҙы Рәхмәтуллина 1961 йылдың 26 авгусында Иглин районының Түбәнге Ләмәҙ ауылында тыуған.
Юғары белемле. Башҡорт дәүләт университетын тамамлаған, философия фәндәре докторы. Хеҙмәт эшмәкәрлеген 1985 йылда Башҡорт дәүләт университетының лаборанты булып башлай. 1985-1986 йылдарҙа — Башҡорт дәүләт университетының бүлек инженеры. 1986-1991 йылдарҙа — Башҡорт дәүләт университетының этика, эстетика һәм культурология кафедраһы аспиранты. 1991-1996 йылдарҙа — Башҡорт дәүләт университетының этика, эстетика һәм культурология кафедраһы ассистенты, өлкән уҡытыусыһы, доценты. 1996-1999 йылдарҙа — Башҡорт дәүләт университетының философия кафедраһы докторанты. 2000 йылда — философия кафедраһы доценты, Башҡорт дәүләт университетының донъя мәҙәниәте кафедраһы мөдире.
2000-2002 йылдарҙа — Башҡорт дәүләт университетының ЮНЕСКО кафедраһы мөдире.
2002-2004 йылдарҙа — Башҡорт дәүләт университетының этика, эстетика һәм культурология кафедраһы мөдире, профессор.
2004 — 2006 йылдарҙа — БР мәғариф министры.
2006 йылдан алып әлеге көнгә тиклем — Башҡорт дәүләт университеты философия һәм социология факультетының этика, эстетика һәм культурология (ЮНЕСКО) кафедраһы мөдире.
Зөһрә Рәхмәтуллина — Башҡортостан Республикаһының атҡаҙанған фән эшмәкәре.


text:
Радий Хәбиров эше парламентта ҡаралды
Бөгөн дәүләт Йыйылышы-Ҡоролтай депутаттары сираттағы бишенсе ултырышын үткәрҙе.
Уларҙы кире ҡайтарыу күҙаллана, йәғни, педагогтар өсөн торлаҡ, коммуналь түләүҙәргә хаҡтар тулыһынса тиерлек компенсацияланыуы ихтимал. Документтың көҙгә ғәмәлғә инеүе күҙаллана - депутаттар уны өс уҡыуҙа ҡабул итергә һәм президент ҡарамағына тапшырырға тейеш.
Дәүләт Йыйылышы-Ҡоролтайҙың бөгөнгө ултырышында Радий Хәбиров биргән мәғлүмәттәҙең ысынбарлыҡҡа тап килеүе тураһындағы мәғлүмәт тә ҡаралды. Иҫәп палатаһы рәйесе Валерий Кургузов сығыш яһаны.
Ул Радий Хәбиров биргән килем тураһындағы декларацияла тулы мәғлүмәтәр бирелмәгән, тикшереүҙең контроль-иҫәп палатаһы тарафынан түгел, коррупцияға ҡаршы комиссия тарафынан үткәрелеүен айырым билдәләп үтте. Ул әлегә тикшереү тамамланманы, ватандаштарҙан Радий Хәбировтың ҡырын эштәре хаҡында мәғлүмәттәр килә тине. Валерий кургузов уларҙың ҡайһы берҙәре хаҡында әйтеп тә үтте.
Дәүләт думаһы депутаты Сәлиә Мырҙабаеваны иң аптыратҡаны, Радий Хәбиров тарафынан һайлауҙар барышында фальсификацияларға юл ҡуйылыуы.
Ултырыш көн тәртибенә сығарылған мәсьәләләрҙең береһе пассажир транспортына ҡағылды. Был туралағы ҡанун проектын депутаттар өсөнсө уҡыуҙа ҡараны. Документҡа ярашлы, башҡала урамдарында күп пассажир һыйҙырышлы, уңайлы, экологик яҡтан таҙа автобустар хәрәкәт итергә тейеш.
Пассажир транспортының техник торошо артабан дәүләт тарафынан етди контролдә тотоласаҡ. Ҡанун авторҙары әйтеүенсә, пассажир транспорты өлкәһендә яңы ҡағиҙәләр шәхси компанияларҙы был өлкәнән ҡыҫырыҡлап сығарыуҙы күҙ уңында тотмай. Талаптарҙы күҙәтәһең икән - эшлә. Бер кем дә пассажирҙар йөрөтөү менән шөғөлләнеүсе ғәҙел эшҡыуарҙарға аяҡ салырға йыйынмай. Ҡала-яны-поездары расписаниеһын хәҙер кеҫә телефондары аша ла белешергә мөмкин.
Бының өсөн 28-80 номерына смс хәбәр ебәрергә кәрәк. Өфө тимер юлы вокзалынан хәбәр итеүҙәренсә, хеҙмәтләндереүҙең был төрө менән һәр кем ҡуллана ала. Йәйге осорҙа пассажирҙар һаны арта. Икенсенән, тимер юлында алып барылған төҙөкләндереү эштәре арҡаһында поезд расписаниеһына йыш ҡына үҙгәрештәр индерелә. Был турала вокзалда хәбәр итеп торалар, әммә пассажирҙар уңайлығы өсөн СМС хеҙмәтләндереү төрө лә индерелгән. Ҡала-яны поездары хәрәкәте тураһындағы белешмә алдағы тәүлеккә бирелә. Тағы ла бер ҡабатлайбыҙ - ҡыҙыҡһындырған маршрут расписаниеһын белер өсөн смс-хатты 28-80 номерына яҙырға кәрәк.